text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Levitiko 27:1-34
27 Ua fetalai mai pea Ieova iā Mose e faapea:2 “Ia e fai atu i le fanauga a Isaraelu, ma e faapea atu iā i latou, ‘Pe afai e ofo atu e se tagata se isi iā Ieova e ala i se tautoga faapitoa,+ e tusa ma le tau faatulagaina,3 ma o lea tau faatulagaina e faatatau atu i se tane mai i le lua sefulu tausaga e oo atu i le ono sefulu tausaga le matua, ma e tatau ona lima sefulu sekeli siliva le tau faatulagaina e tusa ma le fua masani o le mea paia.4 Ae afai o se fafine, e tolu sefulu sekeli le tau faatulagaina mo ia.5 Ae afai e lima tausaga e oo atu i le lua sefulu tausaga le matua, e tatau ona lua sefulu sekeli le tau faatulagaina mo le tama tama ae sefulu sekeli mo le tama teine.6 Ae afai e tasi le masina e oo atu i le lima tausaga le matua, e tatau ona lima+ sekeli siliva le tau faatulagaina mo tama ae tolu sekeli siliva mo teine.7 “ ‘Afai e ono sefulu tausaga agaʻi i luga le matua, e tatau ona sefulu lima sekeli le tau faatulagaina mo le tane ae e sefulu sekeli mo le fafine.8 Ae afai e matuā mativa le tagata ua faia le tautoga ma lē gafatia le tau faatulagaina,+ e ao ona ia faatū le tagata i luma o le ositaulaga, ma e fuafua e le ositaulaga le tau mo ia.+ E tusa ma le mea e gafatia+ e lē e faia le tautoga, e fuafua e le ositaulaga le tau mo ia.9 “ ‘Ae afai e avatu e se tasi se manu e ofo atu iā Ieova, o mea uma e na te avatu iā Ieova e avea ma mea paia.+10 E lē mafai ona ia fesuiaʻia lea mea, ma e lē mafai ona ia fesuiaʻi se mea lelei i se mea leaga, po o se mea leaga i se mea lelei. Ae afai e na te fesuiaʻia lava se manu mo se isi manu, ona paia ai lea o lea manu atoa ma le isi manu na fesuiaʻi.11 Ae afai e lē mamā+ se tasi o ia manu e pei o manu ia e lē tatau ona ofo atu iā Ieova,+ e ao ona ia avatu le manu i luma o le ositaulaga.+12 E fuafua e le ositaulaga le tau e faalagolago i lona lelei po o lona leaga. E tusa ma le tau ua faatulagaina+ e le ositaulaga, o le tau lava lea.13 Ae afai e manaʻo lava o ia e toe faatau mai, e ao ona ia avatu le tasi vaelima+ e faaopoopo i le tau faatulagaina.14 “ ‘Afai e avatu e se tasi lona fale iā Ieova e fai ma mea paia, e ao ona fuafua e le ositaulaga le tau o le fale e faalagolago i le lelei po o le leaga+ o le fale. O le ā lava le tau ua fuafuaina e le ositaulaga o le tau lava lea.15 Ae afai e manaʻo lē na avatu lona fale e fai ma mea paia e toe faatau mai lona fale, e ao ona ia avatu le tasi vaelima o le tupe e faaopoopo i le tau faatulagaina;+ ona fai ai lea ma ia.16 “ ‘Afai o se vaega o lona fanua+ ua ia manaʻo e avatu iā Ieova e fai ma mea paia, e ao ona fuafua le tau e tusa ma fatu ua lūlū ai: a faapea o le somera*+ o fatu o le karite, e lima sefulu sekeli siliva ia.*17 Afai e na te avatu se vaega o lona fanua e fai ma mea paia, i le tausaga o le Iupelī+ ma faasolo atu ai, e ao ona tutusa le tau ma le tau faatulagaina.18 Afai na te avatu lona fanua iā Ieova e fai ma mea paia pe a mavae le Iupelī, ona fuafua lea e le ositaulaga le tau e tusa ma tausaga ia o loo totoe seʻia oo i le isi tausaga o le Iupelī, ona toese lea o se vaega o le tau mai i le tau faatulagaina.+19 Ae afai e manaʻo lava lē na avatu lona fanua e fai ma mea paia e toe faatau mai lona fanua, e ao ona ia avatu le tasi vaelima o le tupe e faaopoopo i le tau faatulagaina; ona faamauina ai lea iā te ia.+20 Afai e na te lē toe faatauina mai le fanua po ua faatau atu le fanua i se isi tagata, e lē mafai ona toe faatauina mai.21 Afai e faamatuu atu le fanua i le Iupelī e ao ona avea ma mea paia iā Ieova, o se fanua lea ua taofia mo se fuafuaga paia.+ E fai ma le ositaulaga.+22 “ ‘Afai na te avatu se fanua na ia faatauina iā Ieova e fai ma mea paia, ae e lē o se vaega o lona fanua,+23 e ao i le ositaulaga ona fuafua mo ia le aofaʻi o le tau e tusa ma tausaga seʻia oo atu i le tausaga o le Iupelī, ma e ao ona totogi le tau faatulagaina i lenā aso.+ O se mea paia lea iā Ieova.+24 I le tausaga o le Iupelī e toe faafoʻi atu ai le fanua i lē na ia faatau mai ai, o lē e ana moni le fanua.+25 “ ‘E ao ona fuafuaina tau uma e tusa ma le fua masani o le mea paia. E ao ona tusa le sekeli ma le lua sefulu kire.+26 “ ‘Aua neʻi avatua ulumatua a manu e fai ma mea paia, auā o ulumatua a manu e mo Ieova lava ia.+ E tusa po o se povi poʻa po o se mamoe, o mea lava ia a Ieova.+27 Ae afai e lē mamā se tasi o ia manu,+ e ao ona ia toe faatau mai e tusa ma le tau faatulagaina ma e faaopoopo i ai le tasi vaelima i le tau.+ Ae afai e lē toe faatauina mai, e ao la ona faatau atu e tusa ma le tau faatulagaina.28 “ ‘O se mea ua taofia e se tagata mo se fuafuaga paia ma ua faapaiaina e faavavau iā Ieova*+ lea e mai i ana mea uma, e tusa lava po o se tagata, po o se manu, po o se vaega o lona fanua, e lē mafai ona faatau atu ma e lē mafai ona toe faatauina mai se mea ua taofia mo se fuafuaga paia.+ O le mea lea e sili ona paia iā Ieova.29 E lē mafai ona toe faatauina mai se tasi mai i tagata ua fuafuaina mo le faaumatiaga.+ E ao lava ona fasiotia o ia.+30 “ ‘O le tasi vaesefulu+ o le fanua, o fatu o le fanua ma fua o laau e mo Ieova ia mea. O mea paia ia iā Ieova.31 Afai e manaʻo lava se tasi e toe faatau mai nisi o le tasi vaesefulu o ana mea na avatu, e ao ona ia faaopoopo atu le tasi vaelima i le aofaʻiga o lea mea.+32 O manu lona sefulu uma o le lafu povi ma le lafu mamoe, o mea uma lava e ui ane i lalo o le tootoo,+ e ao ona tuuesea manu lona sefulu uma e avea ma mea paia iā Ieova.33 E lē tatau ona ia iloilo po ua lelei po ua leaga, aua foʻi neʻi fesuiaʻia. Afai na te fesuiaʻia, e ao ona avea lea manu ma le manu lea e fesuiaʻi ma mea paia.+ E lē tatau ona toe faatauina mai.’ ”34 O poloaʻiga+ ia na fetalai mai ai Ieova iā Mose mo le fanauga uma a Isaraelu i le Mauga o Sinai.+
Faamatalaga Pito i Lalo
^ O le fua o le “somera” e tusa ma le 220 lita (200 kuata).
^ O lona uiga o se fasi fanua e lava ai mo le lūlūina o le somera o karite, e fuafua le tau o lea fasi fanua i le lima sefulu sekeli siliva.
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D27%26wtlocale%3DSM%26srcid=share&subject=Faitau le Tusi Paia i le Initaneti


c: text/html

text:
AISEA TO’ATELE AI TAGATA PALOTA MO FAIPULE AE ITIITI MO LE KOVANA?
O le faaiuga o le palota lautele a le atunuu lea na faatoa mae’a atu nei, ua lagalaga ai ni manatu ma fesili a le toatele o le au palota, i le mafuaaga e ala ai ona toatele atu tagata e palota i tofi faipule a ni isi o itumalo, nai lo tagata e palota i le tofi kovana poo le sui foi i Uosigitone.
O lea fesili na alia’e mai ina ua vaaia se tulaga ese i le palota a le Itumalo #15 a Tualauta, i le silia lea ma le 2,000 tagata palota e lei palota i le tofi kovana, ae na palota i le tofi faipule.
E tusa ai ma faaiuga o le palota mo le itumalo o Tualauta i le sailia o ni a latou tofi faipule mo le maota o sui i le Fono Faitulafono, o lo o taua ai le aofai e 4,734 o tagata sa palota mo le tofi faipule, ae na o le toa 2,411 na palota mo le kovana ma le lutena kovana, ona tulai mai ai lea o le eseesega tele e 2,323.
O le afioga i le alii faipule ia Larry Sanitoa lea ua toe manumalo mai i le isi nofoa o le itumalo, ae o Florance Saulo lea ua manumalo i le nofoia o lo o nofoia e le afioga Tapumanaia Galu Satele Jr.
O le isi eseesega sa maitauina lea i le palota a le Itumalo #14 o Alataua, e pei ona taua ai le toa 498 na palota mo le tofi faipule, ae toa 452 na palota mo le tofi kovana, tusa lea e 46 e toatele atu ai tagata sa palota mo le tofi faipule nai lo le tofi kovana ma le lutena kovana.
E le na o le pau lea o itumalo o lo o tulai mai ai lea tulaga, e pei ona maitauina i faamaumauga sa tuuina mai i le Ofisa o Palotaga i le po na mae’a ai le palota.
Na taua e ni isi o le au palota e faapea, o le mea lenei e tupu soo lava i tausaga palota uma, ae le iloa poo fea e mafua mai ai.
E le’i manuia taumafaiga a le Samoa News mo se avanoa i le Komesina o Palotaga, le afioga i le Maopu ia Soliai Tuipine Fuimaono, i sona finagalo e faamanino ai lenei mataupu, peitai na taua e se tasi o tamalii o le atunuu ua tele o tausaga o aafia i tulaga faatosina ma komiti a ni isi o sui tauva i tausaga ua mavae, o le isi mafuaga o le faafitauli lea, o ni isi o tagata e fiafia e palota mo le tofi faipule o le itumalo, ae a oo atu loa i le tofi kovana ma le lutena kovana e lei mautu sana faaiuga poo ai e palota i ai, ona te’i a lea ua musu e palota.
“O se faiga letatau lea faiga, e atagia ai atu le le manatu mamafa o tagatanuu i le aia tatau o lo o ia te i latou,” o le saunoaga lea a lea tamalii o le atunuu e lei finagalo e faailoa lona suafa.

robotstxt: allowed

filter: keep


text:
MATAUPU 119
O Iesu o le Ala, le Upu Moni ma le Ola
UA ALU IESU E SAUNI SE NOFOAGA
UA IA FOLAFOLA ATU I ONA SOO SE ISI FESOASOANI
E SILI ATU LE TAMĀ I LO O IESU
Ua māeʻa nei le talisuaga o le faamanatuga, ma o loo iai pea Iesu ma ona aposetolo i le potu i luga. Ua ia faalaeiau atu iā i latou: “Aua neʻi atuatuvale o outou loto. Ia faatuatua i le Atua, ma ia faatuatua mai foʻi iā te aʻu.”—Ioane 13:36; 14:1.
Ua faamatala atu e Iesu le māfuaaga e lē tatau ai i ona aposetolo faamaoni, ona atuatuvale i lona tuua o i latou: ʻE tele mea e nonofo ai i le maota o loʻu Tamā. Afai ou te alu ma sauni se nofoaga mo outou, ou te toe sau ona ou talia lea o outou, ina ia iai foʻi outou i le mea ou te iai.’ Peitaʻi, e lē o malamalama le ʻauaposetolo o loo faasino atu Iesu i lona toe afio i le lagi. Ua fesili atu Toma: “Le Alii e, matou te lē iloa le mea e te maliu atu i ai. E faapefea ona matou iloa le ala?”—Ioane 14:2-5.
Ua tali mai Iesu: “O aʻu o le ala, o le upu moni ma le ola.” Seʻi vaganā ua talia e se tasi Iesu, o ana aʻoaʻoga, ma faaaʻoaʻo i le auala sa soifua ai o ia a o iai i le lalolagi, ona faatoʻā mafai lea ona ia ulu atu i le ʻmaota o lona Tamā’ i le lagi. Ua fetalai atu Iesu: “E leai se tasi e alu atu i le Tamā pe a lē ui mai iā te aʻu.”—Ioane 14:6.
A o faalogologo atu ma le naunautaʻi Filipo, ua ia talosaga atu: “Le Alii e, ia e faailoa mai iā i matou le Tamā, ma ua lava lenā mo i matou.” E foliga mai o loo manaʻo Filipo i se faailoga mai i le Atua, e pei o faaaliga na vaaia e Mose, Elia, ma Isaia. Ae e iai se mea e sili atu o loo iai i le ʻauaposetolo i lenā taimi, nai lo o na faaaliga. Ua faamamafa e Iesu lenā vala ina ua ia faapea atu: “Filipo e, ua leva ona ou faatasi ma outou, ae e te leʻi iloa lava aʻu? O lē ua vaai mai iā te aʻu, ua vaai foʻi o ia i le Tamā.” Ua faaatagia atoatoa atu e Iesu uiga o lona Tamā. O lea, o lo latou faifaimea faatasi ma mātau gaoioiga a Iesu, ua pei ai lava ua latou vāai i le Tamā. Peitaʻi o le mea moni, e sili atu le Tamā i lo le Atalii, auā ua fetalai Iesu: “O mea ua ou fai atu ai iā te outou, ou te leʻi tautala atu i ni oʻu lava manatu.” (Ioane 14:8-10) Ua iloa e le ʻauaposetolo o loo avatu e Iesu le viiga uma i lona Tamā, ona o mea o loo ia aʻoaʻo atu.
Ua vāai aposetolo o faia e Iesu galuega mamana, ma faalogo iā te ia a o ia folafolaina atu le tala lelei e uiga i le Malo o le Atua. Ua fetalai atu nei Iesu: “O lē e faatuatua mai iā te aʻu; e na te faia galuega na ou faia, ma na te faia foʻi galuega e sili atu.” (Ioane 14:12) E lē o faapea atu Iesu o le a latou faia ni vavega e sili atu i vavega na ia faia. Nai lo o lea, o le a umi atu le taimi e latou te faia ai le faiva, e tele atu oganuu o le a latou talaʻia, ma o le a toʻatele atu foʻi tagata o le a oo i ai le talaʻiga.
O le afio o Iesu i le lagi e lē faapea ai ua ia tuulafoaʻia i latou, auā ua ia folafola atu: “Afai tou te talosaga atu i se mea i loʻu igoa, ou te faia lava.” Ua ia toe fetalai atu foʻi: “Ou te talosaga atu i le Tamā e foaʻi mai iā te outou se isi fesoasoani, ina ia iā te outou e faavavau. O le agaga lea o le upu moni.” (Ioane 14:14, 16, 17) Ua ia faamautinoa atu o le a latou maua le agaga paia, o le isi fesoasoani lea. O le mea lenā o le a tupu i le aso o le Penetekoso.
Ua fetalai atu Iesu: “E toeitiiti ona lē toe vāai mai lea o le lalolagi iā te aʻu, ae tou te vāai mai iā te aʻu, auā ou te ola aʻu ma e ola ai foʻi outou.” (Ioane 14:19) Ioe, pe a toe faatūina mai Iesu, o le a ia faaali atu i ona aposetolo i se tino faaletino. Ae mulimuli ane, o le a ia toe faatutūina i latou ina ia faatasi ma ia i le lagi i ni tino agaga.
Ua faamatala atu nei e Iesu se upu moni manino: “O lē ua iai aʻu poloaʻiga ma tausi i ai, o ia lea e alofa mai iā te aʻu. O lē e alofa mai iā te aʻu, e alofa foʻi loʻu Tamā iā te ia. Ou te alofa iā te ia ma ou te faailoa manino atu foʻi aʻu iā te ia.” Ua fesili atu le aposetolo o Iuta o lē ua igoa foʻi iā Tataio: “Le Alii e, o le ā le mea ua tupu ua e finagalo e faailoa manino mai ai oe iā i matou ae lē i le lalolagi?” Ua tali mai Iesu: ʻAfai e alofa mai se tasi iā te aʻu, e tausia e ia aʻu upu, ma e alofa foʻi loʻu Tamā iā te ia. O lē e lē alofa iā te aʻu, e lē tausia e ia aʻu upu.’ (Ioane 14:21-24) I le lē pei o soo o Iesu, e lē o amanaʻia e le lalolagi Iesu o ia o le ala, le upu moni ma le ola.
O lea o le a tuua e Iesu ona soo. E faapefea la ona latou manatua mea uma na ia aʻoaʻoina atu? Ua fetalai atu Iesu: “O le fesoasoani, o le agaga paia lea e auina mai e le Tamā i loʻu igoa, e aʻoaʻo iā te outou i mea uma, ma faamanatu atu i o outou mafaufau mea uma na ou taʻu atu.” O lenei faamautinoaga ua faamāfanafanaina ai le ʻauaposetolo, auā na latou vāai i auala mamana na galue ai le agaga paia. Ua toe fetalai atu Iesu: ʻOu te tuuina atu le filemu iā te outou, ma ou te avatu iā te outou loʻu filemu. Aua neʻi atuatuvale o outou loto pe faavaivai ona o le matataʻu.’ (Ioane 14:26, 27) E leai la se māfuaaga e atuatuvale ai soo o Iesu, auā o le a latou maua le taʻitaʻiga ma le puipuiga a lona Tamā.
E lē o toe umi ona vaaia lea o le faamaoniga o le puipuiga a le Atua. Ua fetalai atu Iesu: “O loo sau le pule o le lalolagi, ae e leai sana pule iā te aʻu.” (Ioane 14:30) Sa mafai ona ulu le Tiapolo iā Iuta ma pulea o ia. Ae e leai se vaivaiga o Iesu e mafai ona faaaogā e Satani, ina ia liliuese ai o ia mai i le Atua. E lē mafai foʻi e le Tiapolo ona taofia le toe faatūina mai o Iesu. Aiseā? Ua fetalai atu Iesu: “Ua tuuina mai e le Tamā iā te aʻu poloaʻiga ina ia ou faia, o lea ua ou faia ai.” Ua mautinoa e Iesu o le a toe faatūina o ia e lona Tamā.—Ioane 14:31.
Faitau Atili
Aiseā e Tatalo ai e Ala i le Suafa o Iesu?
Iloilo pe faapefea i le tatalo e ala i le suafa o Iesu ona faamamaluina ai le Atua, ma faaalia ai le faaaloalo iā Iesu.


text:
LA TATOU FAIVA MA LE OLAGA FAA-KERISIANO–POLOKALAME MO LE SAUNIGA IANUARI 2016
Taulimaga Faataʻitaʻi
Taulimaga mo le ofoina o le mekasini o Le Olomatamata faapea le lomiga o le Tala Lelei Mai i le Atua! Ia faaaogā nei taulimaga faataʻitaʻi e fafau aʻe ai sau oe lava taulimaga.
ʻOA TAUTELE MAI I LE AFIOGA A LE ATUA
E Manaʻomia le Galulue Filigā i le Tapuaʻiga Moni
Ia faaāta le maumauaʻi o le tupu o Esekia ina ia faafoʻisia le tapuaʻiga moni. Ia faaaogā siata, faafanua, ma le faasologa o taimi o mea na tutupu o loo faamatalaina i le 2 Nofoaiga a Tupu 29-30, ina ia fesoasoani iā te oe.
TOLENIGA MO LE FAIVA I LE FANUA
Le Auala e Faia ai se Suʻesuʻega i le Polosiua o le Tala Lelei
Auala faigofie e lima e mafai ona faia ai se suʻesuʻega faale-Tusi Paia i le lomiga Tala Lelei Mai i le Atua!
AUALA E OLA AI O SE KERISIANO
Lo Tatou Faaeaga o le Fausia ma le Tausia Lelei o Nofoaga mo le Tapuaʻiga Moni
E faapefea ona faaalia lo tatou maelega ma le manatu mamafa mo le auaunaga paia i a tatou nofoaga mo tapuaʻiga?
ʻOA TAUTELE MAI I LE AFIOGA A LE ATUA
E Tāua iā Ieova le Salamō Moni
Na matuā faatāua e Ieova le salamō moni o Manase. Ia faatusatusa lana pulega a o leʻi puʻea faapagota ma lana pulega ina ua toe saʻoloto mai i Papelonia. (2 Nofoaiga a Tupu 33-36)
ʻOA TAUTELE MAI I LE AFIOGA A LE ATUA
E Faamaoni Ieova i Ana Fetalaiga
O se faasologa o taimi o mea na tutupu o loo faamatalaina i le Esera 1-5. E ui i le tele o faafitauli, ae na toe foʻi mai tagata Iutaia sa i Papelonia, faafoʻisia le tapuaʻiga moni, ma toe fausia le malumalu.
ʻOA TAUTELE MAI I LE AFIOGA A LE ATUA
E Talisapaia e Ieova Auauna e Iai le Agaga Faataulaga
Na tatau iā Esera ma ē na latou malaga faatasi ona iai se faatuatua malosi, ia maelega mo le tapuaʻiga moni ma lototetele. Ia faaaogā ata ma faafanua e faaāta ai i le mafaufau le faigāmalaga.
AUALA E OLA AI O SE KERISIANO
Faaleleia o o Tatou Tomai i le Faiva—Faataatia se Faavae Lelei mo se Toe Asiga
Auala e tolu e fesoasoani e faaleleia ai le faia o se toe asiga i se tasi na faaalia le fiafia i upu moni o le Tusi Paia.


text:
Talia Ofisa o Aoga se talosaga a le Iuni Lakapi
Ua talia aloaia e le Matagaluega o Aoga a le malo (DOE) se talosaga na tuuina atu i ai e le Iuni Lakapi a Amerika Samoa (ASRU), mo se avanoa e faaofi atu ai i totonu o polokalama o taaloga a Aoga Maualuluga, le taaloga lakapi faa peretania, ina ia vave atia’e lenei fa’agatama i tupulaga aoga.
I se fonotaga a le ASRU i le vaiaso nei, na faamaonia mai ai e le Taitaifono o le Iuni, le afioga i le matua ia Togiola Tulafono, lea tulaga.
Saunoa Togiola e faapea, o se faaiuga sa faia e le ASRU ina ia valaaulia aoga maualuluga e tuuina atu ni a latou ‘au e auai i taamilosaga o lo o faagasolo a le Iuni i tausaga uma, ina ia faa faigofie ai ona televave le atina’eina o le taaloga i le atunuu.
“Sa talia fiafia e le Ofisa o Aoga la matou talosaga sa tuuina atu, ma ua faia ai loa le faaiuga a le Ofisa o Aoga, o le tausaga nei o le a tuu ai i totonu o polokalama o taaloga a fanau aoga le latou liki lakapi, ma ua faamoemoe o le masina o Me e amata ai le liki muamua a tama aoga,” o le saunoaga lea a Togiola.
Saunoa le alii kovana, e tolu aoga ua latou taliaina le talosaga a le ASRU ma ua sauni foi e tuuina atu a latou au lakapi ta’ito’a 15 i le liki o le a amataina i le masina fou, ma o aoga ia e aofia ai le aoga Maualuga a Leone, Tafuna ma le NVTHS.
O le faanaunauga a le ASRU o lo o i ai, e le gata i le taamilosaga ta’ito’a 15 mo fanau aoga, ae tatau foi ona i ai ma sa latou taamilosaga ta’ito’a 7 ina ia faamasani ai fanau aoga i le faatinoina o le taaloga.
Ua talosagaina e le alii kovana kalapu lakapi uma i le atunuu ina ia fesoasoani i le atina’eina o le lakapi i totonu o aoga, ina ia mafai ai ona faasoa atu lo latou silafia i faiaoga o le a faafoeina au a aoga.
“E leai se isi auala e sili atu ona televave mo le faaleleia ma le atina’eina o le lakapi i le teritori, nai lo le amata mai i totonu o aoga, o lo’u faanaunauga foi lena o loo i ai, ia le gata i le taaloga football e atina’e i totonu o aoga, a ia maua atu ai foi ma le avanoa o le taaloga lakapi,” o le saunoaga lea a le alii kovana.
Na taua e le peresetene o le Faalapotopotoga o Taaloga Lakapi i le Pasefika (FORU), le afioga Tauiliili Harry Schuster, ina ua fesiligia e le Samoa News, e televave atu le atina’eina o le taaloga lakapi pe afai e amata mai totonu o aoga.
I le avea ai o Tauiliili o se tasi o malo faaaloalogia o le taamilosaga taitoa 7 a le TMO Pago Marist lea na faataunuuina i le faaiuga o le vaiaso na te’a nei, sa maua ai le avanoa e fesiligia ai o ia i le tulaga ua i ai le talosaga a Amerika Samoa i totonu o le IRB, ina ia avea ai Amerika Samoa ma sui tumau o Faalapotopotoga o le Taaloga Lakapi i le lalolagi, le IRB.
Saunoa Tauiliili, o le fonotaga a le IRB lea o lo o loma nei ia Me o le a tuuina atu ai loa i totonu o mataupu o lea fonotaga, le talosaga a Amerika Samoa na tuuina atu i le masina o Oketopa o le tausaga na te’a nei.
Na taua foi e Tauiliili e faapea, ua maea ona la fesootai ma le alii kovana e tusa ai o taualumaga uma o lea faamoemoe, ma ua ia faailoa foi i ai le tulaga ua oo i ai le talosaga sa tuuina atu.
“E tatau ona maea le masina o Me ua maua e le ASRU se tala fiafia e uiga i le latou talosaga sa tuuina atu, o lo’u faanaunauga foi lea o loo i ai, ia mafai ona agai atu pea le atina’eina ma le faaleleia o le taaloga lakapi i Amerika Samoa nei, i se tulaga maualuga ma televave lona faatinoina, ina ia mafai ai ona ausia nisi o faamanuiaga mai le IRB o loo maua e isi atunuu tetele o le lalolagi e aofia ai ma Samoa,” o le saunoaga lea a Tauiliili, o ia foi lea o le sui o Samoa ma Amerika Samoa i totonu ole IRB.
Saunoa se tasi o sui o le Iuni Lakapi a Samoa ia Tuilagi Saipele e faapea, afai e vave le aapa mai o aoga e opogi ma lagolago le taaloga lakapi, e le umi lava ae vaaia e Amerika Samoa le lumana’i o ana tama fanau i lenei taaloga.
“O le taimi nei i Samoa ua matua saoasaoa ma televave le atina’eina o le lakapi i totonu o aoga, e oo foi i nuu ma kalapu i tua, ua matua televave lava, afai la e faapena le teritori nei, o lona uiga o le isi 3 i le 4 tausaga o le a matagofie ai se au a fanau aoga e i lalo o le 19 tausaga e avatu i Amerika Samoa nei,” o le saunoaga lea a Tuilagi.
Saunoa Togiola, o le autu ua manatu ai le ASRU e tatala le lakapi i tua i aoga, ina ia faigofie ai ona tuu faatasi se au lakapi a tama i lalo o le 19 tausaga, ma faamasani ai tama aoga i le faatinoina o le taaloga atoa ai ma tulafono.
“O lo’u manatu ia lelei se tulaga o se au a tama e i lalo o le 19 tausaga e avatu i Amerika Samoa nei, ina ia tausinio i taamilosaga a le IRB lea o loo tausinio ai isi atumotu o le Pasefika e aofia ai ma Samoa,” o le saunoaga lea a le alii kovana.


text:
VAEGA 4
Ua Manumalo le Malo
—Ua Faavaeina Faaletulafono le Tala Lelei
A O E talaʻi atu mai i lea fale i lea fale, ae e faalogoina loa se sailini ua amata ona ee leotele mai. A o e talaʻi atu i le fale e sosoo ai, ua tosina ese le vaai a lau paga ina ua tū atu se taavale a leoleo. Ua agaʻi atu se leoleo ma fesili atu: “O oulua lea o loo talaʻi e faatatau i le Tusi Paia? Ua tele faitioga e faatatau iā oulua.” Ua e tali atu ma le faaaloalo ma faailoa atu o oulua o Molimau a Ieova. O le ā nei le mea o le a tupu?
E faalagolago lenā vala i mea e masani ona tutupu i lou atunuu. I le tele o tausaga, na faapefea ona feagai faigāmalo ma Molimau a Ieova i le atunuu o loo e soifua ai? Po o iai se saʻolotoga tau tapuaʻiga? Afai e iai, e mautinoa la sa telē se sao o uso ma tuafāfine na galulue mamafa i aso ua mavae, e ʻtutū atu mo le tala lelei ma faamautū ai faaletulafono.’ (Fili. 1:7) O le mafaufau loloto i le tele o manumalo a Molimau a Ieova i faamasinoga, e mafai ona faamalosia ai lou faatuatua e tusa lava po o fea e te iai. I lenei vaega, o le a tatou iloiloina ai nisi o na tala mataʻina. O na manumalo o se faamaoniga sili lea o le moni o le Malo, auā e lē mafai ona tatou faataunuuina nei vala i so tatou lava malosi.
I LENEI VAEGA
MATAUPU 13
Ave e Tagata Talaʻi o le Malo a Latou Mataupu i le Faamasinoga
Ua iai i nisi o faamasino o faamasinoga maualuluga i aso nei le manatu sa iai iā Kamalielu, o se faiaʻoga anamua o le Tulafono.
MATAUPU 14
Ia Lagolagoina ma le Faamaoni na o le Malo o le Atua
Ua foloina e se vaega e leʻi faatalitalia le “vaitafe” o sauāga e faasaga i Molimau a Ieova ona o lo latou solitū i mataupu faapolotiki.
MATAUPU 15
Finau mo le Saʻolotoga e Tapuaʻi Ai
Ua finau tagata o le Atua mo la latou aiā e usiusitaʻi ai i le tulafono a le Malo o le Atua.


text:
23.11.09
arabic kebord افضل لوحة مفاتيح عربية
arabic kebord arabic kebord arabic kebord arabic kebord arabic kebord k dav;hkodjvioodijuiouiov duas[o iuau[agpaug oap uaspoguasoup apogsapou poas gpoasgpoapog uapouoapu fpof[po uopuou cpoiu fiouasiofu asioufioasf asiaiso iuafioas uiic ioucvioavoi apouas[as ofpaufpouaso fuaosfu oauf 9uef ioafio asfioasfoias foiasofaopsaopuaosf uaiouf ioas[ po po upo[u arabic kebordio oiivouaiou fioasuf asiofoiapusfioaufoiuasfoaiofuwiofuioufio avoias yuvioasuvoi aupoa[s[uaspoufoasipuoasif aiofioaiou fiouasiof usaiofsya iocisy casiofpoiafioafioas foasifu aoifuaiof arabic kebord iuoovuopasupo iauspouaspoasouaoiu[ c[oaiuociuas iocuasiou soapoasupo asuasou aouapos arabic kebord
Posted by kalifa mueen at 00:17


text:
‘Ia Ō e Fai Tagata o Nuu Uma Lava ma Soo’
“Ia outou ō atu e fai tagata o nuu uma lava ma soo, ma papatiso atu iā i latou . . . , ia aʻoaʻoina i latou ia tausi i mea uma ua ou poloaʻi atu ai iā te outou.”—MATA. 28:19, 20.
PESE: 141, 97
1, 2. O ā fesili ua lāgā ona o le fetalaiga a Iesu i le Mataio 24:14?
E TUSA lava pe ioe pe matuā tetee nisi iā i tatou, ae e toʻatele i latou e manatu ua lauiloa Molimau a Ieova i la latou galuega talaʻi. E ui lava e tetee nisi tatou te feiloaʻi ai i le galuega talaʻi i o tatou talitonuga, ae latou te faaaloalo lava i le galuega o loo tatou faia. E tatou te iloa na folafola mai e Iesu o le a talaʻiina le tala lelei o le Malo i le lalolagi atoa. (Mata. 24:14) Peitaʻi, e faapefea ona tatou iloa o le galuega o loo tatou faia ua faataunuuina ai le valoaga a Iesu? Po o le a tatou faamaualuluga ai i le iloaina o i tatou o loo faia lenei galuega?
2 E tele lotu e latou te manatu o loo latou talaʻia le tala lelei. Peitaʻi, e masani ona gata a latou taumafaiga i a latou lava molimau i luma o ʻaulotu, o sauniga faalelotu, po o polokalame i le televise po o le Initaneti. O nisi lotu e latou te faia galuega fesoasoani e ala i togafitiga faafomaʻi po o aʻoaʻoga. E faapefea i nei vala ona faatusatusa atu i le faatonuga a Iesu lea na ia poloaʻia ona soo e fai?
3. E tusa ai ma le Mataio 28:19, 20, o ā gaoioiga e fā e tatau ona faia e soo o Iesu?
3 Pe na ona nofonofo o soo o Iesu ma faatalitali tagata e ō mai iā i latou? E leai. Ina ua toe faatūina o ia na ia faatonuina le faitau selau o ona soo: “Ia outou ō atu e fai tagata o nuu uma lava ma soo, ma papatiso atu iā i latou . . . , ia aʻoaʻoina i latou ia tausi i mea uma ua ou poloaʻi atu ai iā te outou.” (Mata. 28:19, 20) O lea, e fā gaoioiga e manaʻomia ona faia. E tatau ona tatou faia ni soo, papatiso, ma aʻoaʻo i latou. Peitaʻi, o le ā le gaoioiga muamua e tatau ona fai? Na fetalai Iesu: “Ia outou ō”! E tusa ai ma lenei faatonuga, na faapea mai se tasi o faitofā o le Tusi Paia: “O le ʻō atu,’ o le gaoioiga lenā e fai e tagata talitonu taʻitoʻatasi, ia ō atu i magāala pe asā le vasa.”—Mata. 10:7; Luka 10:3.
4. O le ā e aofia ai i le avea ma “faifaiva i tagata”?
4 Pe na fetalai Iesu e faatatau i taumafaiga a ona soo taʻitoʻatasi, pe na ia uiga atu i se tauiviga maopoopo ina ia talaʻi atu le tala lelei? Talu ai e lē mafai e se tagata e toʻatasi ona talaʻi i “nuu uma,” o lenei la galuega e manaʻomia ai ni taumafaiga maopoopo lelei a ni tagata se toʻatele. O le manatu lenā sa faamatilatila e Iesu, ina ua ia valaaulia ona soo ia fai ma “faifaiva i tagata.” (Faitau le Mataio 4:18-22.) E leʻi uiga atu Iesu i inei i se tagata faiva se toʻatasi o loo faaaogā se ofe fagota, na o le nofonofo ma faatalitali seʻia ʻai e le iʻa le maunu. Nai lo lea, e aofia i lenei faiva le faaaogā o se upega, e manaʻomia ai ni galuega mamafa ma le felagolagomaʻi a le toʻatele.—Luka 5:1-11.
5. O ā fesili e fā e manaʻomia ona taliina, ma aiseā?
5 Ina ia iloa po o ai moni o loo talaʻia le tala lelei i aso nei, lea e faataunuuina ai le valoaga a Iesu, e manaʻomia ona taliina fesili nei e fā:
O le ā le feʻau e tatau ona talaʻia?
O le ā le uunaʻiga e tatau ona iā i tatou e faia ai lenei galuega?
O ā metotia e tatau ona faaaogā?
O le ā le tele ma le umi e tatau ona faia ai le talaʻiga?
O tali i nei fesili e lē gata o le a tatou iloa ai po o ai o loo faia lenei galuega faasaoola, ae o le a fesoasoani foʻi ina ia tatou tutumau ma faamaoni i lenei galuega.—1 Timo. 4:16.
LE FEʻAU
6. Aiseā e tatou te mautinoa ai e saʻo le feʻau o loo talaʻia e Molimau a Ieova?
6 Faitau le Luka 4:43. Na talaʻia e Iesu “le tala lelei o le malo” ma e na te faatalitalia ona soo e faia faapea. O ai o loo talaʻia lenā feʻau i “nuu uma”? E manino le tali, e na o Molimau a Ieova lava. E oo foʻi i ē tetee e ioe i le moni o lenā manatu. O se faataʻitaʻiga, sa faapea atu se patele misionare e galue i le tele o atunuu i se Molimau, sa ia fesiligia ni Molimau i na atunuu po o le ā le feʻau o loo latou talaʻia. O le ā le tali na ia maua? Na faapea mai le patele: “E iloa lo latou vālea i le tutusa lelei o a latou tali: ʻLe tala lelei o le Malo.’” Peitaʻi, e lē vālea Molimau a Ieova auā o le tali lenā e tatau ona tali mai ai Kerisiano moni e autasi. (1 Kori. 1:10) O loo latou faailoa atu lenā feʻau i Le Olomatamata Faasilasilaina le Malo o Ieova. O lenei mekasini e maua i gagana e 254, ma e pe tusa ma le 59 miliona kopi o lomiga taʻitasi e lolomia, ma ua avea ma lomiga sili ona tufatufaina atu i le lalolagi aoao.
7. E faapefea ona tatou iloa e lē o saʻo le feʻau o loo talaʻia e faifeʻau o lotu ua faapea mai o Kerisiano?
7 E lē o talaʻia e faifeʻau o lotu ua faapea mai o Kerisiano le Malo o le Atua. Pe a latou talanoa e faatatau i le Malo e latou te faapea mai o se faalogona po o se mea i loto o se Kerisiano. (Luka 17:21) E latou te lē o fesoasoani i tagata ina ia malamalama o le Malo o le Atua o se pulega i le lagi, lea ua avea ai Iesu ma Pule, ma o le vaifofō o faafitauli o tagata, ma ua toe o se aga ona ia aveesea lea o le amioleaga mai le lalolagi. (Faaa. 19:11-21) Nai lo lea, e latou te mananaʻo e manatua Iesu e ala i le faamanatuina o le Kerisimasi ma le Eseta. E foliga mai e latou te lē o malamalama i mea o le a faataunuuina e Iesu, i le avea ai o ia ma Tupu fou o le lalolagi. Talu ai latou te lē o malamalama i le feʻau lea e tatau ona talaʻia, pe e lē faateʻia ai la i tatou i le sesē foʻi o le uunaʻiga e latou te faia ai lenei galuega?
LO TATOU UUNAʻIGA
8. O le ā le uunaʻiga sesē e faia ai le galuega talaʻi?
8 O le ā le uunaʻiga e tatau ona faia ai le galuega talaʻi? E lē ina ia aoina ai tupe ma fausia ai ni fale tetele. Na fetalai Iesu i ona soo: “Ia outou avatu fua, auā ua outou maua fua.” (Mata. 10:8) E lē tatau ona faaaogā le Afioga a le Atua e suʻe ai tupe. (2 Kori. 2:17) O i latou e talaʻia le feʻau, e lē tatau ona suʻe ni a latou mea i le galuega o loo latou faia. (Faitau le Galuega 20:33-35.) E ui lava i nei taʻiala manino, ae o le tele o lotu o loo tosina atu i le saʻilia pea o tupe, ma fai taumafaiga e faatumau ai lo latou tulaga tautupe. O loo latou lagolagoina le totogiina o faifeʻau, faapea ma isi tagata faigaluega i totonu o lotu. I le tele o tulaga, ua matuā tamaoaiga ai taʻitaʻi o lotu ua faapea mai o Kerisiano.—Faaa. 17:4, 5.
9. E faapefea ona faaalia e Molimau a Ieova o loo latou faia le galuega talaʻi ma le uunaʻiga saʻo?
9 O le ā le tulaga o Molimau a Ieova i le aoina o peleti? O la latou galuega, e lagolagoina e foaʻi tauofo. (2 Kori. 9:7) E leai ni peleti e aoina i a latou Maota mo Sauniga po o tauaofiaga. Peitaʻi, i le tausaga ua mavae, na faaaluina ai e Molimau a Ieova le 1.93 piliona itula i le talaʻia o le tala lelei, ma le faia o suʻesuʻega faale-Tusi Paia e silia i le iva miliona i masina taʻitasi e aunoa ma se totogi. E mataʻina lenei tulaga, ona e lē gata e lē totogiina la latou galuega, ae e faatupe lava e i latou. E tusa ai ma le galuega talaʻi a Molimau a Ieova, na faapea mai se tagata e faia saʻiliʻiliga: “O le sini autū ia talaʻi ma aʻoaʻo. . . . E leai ni faifeʻau e totogia, ma e faaitiitia ai tupe faaalu.” O lea, o le ā le uunaʻiga e tatou te faia ai lenei galuega? E tatou te faia ma le lotomalie ona o le alolofa iā Ieova ma tuaoi. O lenei agaga faataulaga ma le lotomalie, ua faataunuu ai le valoaga o loo taʻua i le Salamo 110:3. (Faitau.)
O METOTIA
10. O ā metotia na faaaogā e Iesu ma ona soo e talaʻi ai?
10 O ā metotia na faaaogā e Iesu ma ona soo e talaʻi ai le tala lelei? Na latou ō atu i so o se nofoaga e maua ai tagata—i nofoaga faitele ma o latou fale. O le galuega talaʻi na aofia ai le saʻilia mai i lea fale i lea fale, o ē na tatau i ai le feʻau. (Mata. 10:11; Luka 8:1; Galu. 5:42; 20:20) O lenei auala maopoopo, na faaalia ai le lē faailoga tagata.
11, 12. E faapefea ona faatusatusa atu taumafaiga a lotu i tagata o Ieova i le talaʻia o le tala lelei?
11 O le ā le tulaga o lotu ua faapea mai o Kerisiano i lenei vala? I le tele o taimi, e manatu tagata lotu e na o faifeʻau totogi e latou te faia le talaʻiga. Peitaʻi, nai lo o le avea o i latou ma “faifaiva i tagata,” e foliga mai ua soona popole faifeʻau o lotu i le taofiofia o tagata i a latou lotu. E iai taimi na taumafai nisi taʻitaʻi lotu e toe faaolaola le faiva faaevagelia. O se faataʻitaʻiga i le amataga o le 2001, na tusi ai Pope Ioane Paulo II: “I le tele o tausaga, e masani ona ou taʻua le manaʻomia ona auai i le faiva faaevagelia fou. E faapena foʻi la le taimi lenei . . . E tatau ona tatou toe maua le uiga aasa lea sa iā Paulo, o lē sa faapea mai: ʻOi talofa iā te aʻu pe a ou lē folafolaina atu le tala lelei!’” Na faapea mai le Pope, o lenei galuega “e lē na o se ʻvaega faapitoa’ e faia, ae o le tiute tauave a tagata uma o le Atua.” Ae e toʻafia na tali atu i lenei talosaga?
12 O le ā le tulaga o Molimau a Ieova i lenei vala? E na o i latou lava o loo talaʻia na avea Iesu ma Tupu i le 1914. E tusa ai ma le faatonuga a Iesu, ua sili ona latou faatāua le galuega talaʻi. (Mare. 13:10) Na taʻua i le tusi Pillars of Faith—American Congregations and Their Partners: “O le manatu o Molimau a Ieova, e sili atu le tāua o le galuega talaʻi nai lo o se isi lava mea.” E tusa ai ma le faamatalaga a se Molimau, na faapea atili mai le tusitala: “E taumafai Molimau a Ieova e fesoasoani i ē e fia aai, ua tuua toʻatasi, ma mamaʻi, . . . ae e lē galo ai la latou galuega autū, o le faaoo atu lea o se feʻau faaleagaga e faatatau i le lata mai o le iʻuga o le lalolagi ma le tāua o le faaolataga.” O loo faaauau pea ona talaʻia e Molimau a Ieova lenā feʻau, e faaaogā ai metotia lea foʻi na faaaogā e Iesu ma ona soo.
LE TELE MA LE UMI
13. O le ā le tele e tatau ona oo i ai le galuega talaʻi?
13 Na faamatala e Iesu le tele e oo i ai le talaʻiga, ina ua ia faapea mai o le a talaʻia le tala lelei “i le lalolagi atoa.” (Mata. 24:14) E tatau ona faia “tagata o nuu uma” ma soo. (Mata. 28:19, 20) O lona uiga, o se galuega e faia i le lalolagi aoao.
14, 15. O ā vala o loo faamaonia ai o loo faataunuuina e Molimau a Ieova le valoaga a Iesu, e tusa ai ma le tele e faia ai le talaʻiga? (Tagaʻi i le ata i luga aʻe o le matua.)
14 Ina ia tatou malamalama i le auala o loo faataunuu ai e Molimau a Ieova le valoaga a Iesu i le tele e oo i ai le galuega talaʻi, seʻi o tatou iloiloina faamatalaga nei. I le Iunaite Setete, e pe ā ma le 600,000 faifeʻau mai i lotu eseese, peitaʻi e pe ā ma le 1,200,000 Molimau a Ieova. I le lalolagi aoao, e sili laʻitiiti atu ma le 400,000 patele a le Lotu Katoliko Roma. Seʻi manatu i le aofaʻiga o Molimau o loo faia so latou sao i le galuega faale-Tusi Paia o le talaʻia o le tala lelei o le Malo. I le lalolagi aoao, e pe tusa o le valu miliona faifeʻau tauofo o loo galulue i atunuu e 240. E mataʻina le galuega ua latou faataunuuina, lea e viia ma faamamaluina ai Ieova.—Sala. 34:1; 51:15.
15 I le avea ai o i tatou ma Molimau a Ieova, e tatou te naunau e faaoo atu le tala lelei i le tele e mafai ai, a o leʻi oo mai le iʻuga. O lea, ua tutasi ai Molimau a Ieova i le faaliliuina ma le faasalalauina atu o lomiga faale-Tusi Paia. E faitau miliona tusi, mekasini, sāvali, ma valaaulia o tauaofiaga ma Faamanatuga ua tufatufaina atu e aunoa ma se totogi. E tele lomiga eseese faale-Tusi Paia ua tatou saunia i le silia ma le 700 gagana. E sili atu i le 200 miliona kopi o le Tusi Paia—O le Faaliliuga a le Lalolagi Fou, ua faasalalauina i gagana e sili atu i le 130. I le tausaga ua mavae, na tatou lomia ai pe tusa ma le 4.5 piliona lomiga faale-Tusi Paia. Ua maua i la tatou upega tafaʻilagi aloaʻia ia faamatalaga i gagana e silia ma le 750. Pe e iai se isi tapuaʻiga o loo latou faia se galuega faapenei?
16. E faapefea ona tatou iloa o loo iai i Molimau a Ieova le agaga o le Atua?
16 O le ā le umi na valoia mai e tatau ona fai ai le galuega talaʻi? Na fetalai Iesu e tatau ona faia lenei galuega i le lalolagi aoao seʻia oo i aso e gata ai, “ona oo mai ai lea o le iʻuga.” Pe e iai nisi lotu o loo faaauau pea ona latou talaʻia lenei tala lelei a o faagasolo nei taimi mataʻina o aso e gata ai? Ua faapea mai nisi e tatou te feiloaʻi i le talaʻiga: “O loo iā i matou le agaga paia, ae o outou o loo faia le galuega.” Ae pe e lē faamaonia ai i lo tatou tumau i le galuega talaʻi, o loo iā i tatou le agaga o le Atua? (Galu. 1:8; 1 Pete. 4:14) E tele lotu e latou te taumafai mai lea taimi i lea taimi e faia le galuega o loo faia pea e Molimau a Ieova, peitaʻi e masani lava ona lē taulau. O nisi e auai i galuega faamisionare mo sina taimi, ona toe foʻi lava lea i o latou olaga masani. E iai foʻi nisi o loo taumafai e talaʻi mai lea fale i lea fale, ae o le ā le feʻau o loo latou talaʻia? O le tali i lenā fesili, ua manino mai ai e latou te lē o faia le galuega lea na amataina e Keriso.
O AI MONI O LOO TALAʻIA LE TALA LELEI I ASO NEI?
17, 18. (a) Aiseā e tatou te mautinoa ai o loo talaʻia e Molimau a Ieova le tala lelei o le Malo o le Atua i aso nei? (e) E faapefea ona tatou faataunuuina pea lenei galuega?
17 O ai moni i aso nei o loo talaʻia le tala lelei o le Malo? E tatou te faapea atu ma le mautinoa atoatoa, o “Molimau a Ieova!” Aiseā ua tatou mautinoa ai? Talu ai o loo tatou talaʻia le feʻau saʻo, o le tala lelei o le Malo. O loo tatou faaaogā le metotia saʻo, o le ō atu i tagata. O la tatou galuega talaʻi o loo faia i se uunaʻiga saʻo, o le alofa ae e lē o le mauaina o tupe. Ua oo atu la tatou galuega i le lalolagi aoao i tagata o atunuu ma gagana uma. E faaauau pea ona tatou faia lenei galuega e aunoa ma le taofia seʻia oo mai le iʻuga.
18 E tatou te maofa i mea ua mafai ona faataunuuina e tagata o le Atua i nei taimi iloga o loo tatou ola ai. Ae ua faapefea ona faataunuuina lenei galuega? Na tali le aposetolo o Paulo i lana tusi i uso i Filipi: “O le Atua, o lē o loo galue i totonu iā te outou, e tusa ma lona finagalo malie, ina ia outou lotomalilie ma galulue i ai.” (Fili. 2:13) Tau ina ia faamalosia pea i tatou e lo tatou Tamā alofa, a o tatou faia le mea sili e faataunuuina ai la tatou faiva.—2 Timo. 4:5.


text:
Pe e Maufaatuatuaina Lou Lotofuatiaifo?
“O le autū o lenei poloaʻiga, o le alofa lea mai i se lotomamā ma se lotofuatiaifo lelei.”—1 TIMO. 1:5.
PESE: 57, 48
1, 2. O ai na foaʻiina mai le lotofuatiaifo, ma aiseā e tatou te lotofaafetai ai mo lenā meaalofa?
NA FOAFOAINA e Ieova le tagata ma le filifiliga saʻoloto, e mafai ona faia ai a latou lava filifiliga. Na tuuina e Ieova le lotofuatiaifo i le uluaʻi tamāloa ma le fafine, ma a laʻua fanau e iloa ai le lelei ma le leaga. Ua pei o tatou lotofuatiaifo o se tapasā e taʻitaʻia o tatou ala. Pe a faaaogā lelei o tatou lotofuatiaifo, e fesoasoani iā i tatou e faia mea lelei ae ʻalofia mea leaga. O o tatou lotofuatiaifo o se faamaoniga lenā o le alofa o le Atua iā i tatou, ma lona finagalo ia tatou taulau manuia.
2 I aso nei, o loo faaaogā lava e tagata o latou lotofuatiaifo. (Faitau le Roma 2:14, 15.) E ui lava ua sē ese amioga a le toʻatele ma tapulaa a le Tusi Paia, ae e iai lava i latou o loo latou faia mea lelei, ae ʻalofia mea leaga. O le lotofuatiaifo ua taofia ai le toʻatele mai le faia o amioga e matuā leaga. Seʻi faaāta i o tatou mafaufau le tulaga malapagā o le lalolagi pe ana leai se lotofuatiaifo! Atonu o le a sili atu ona leaga le lalolagi. Maʻeu lo tatou lotofaafetai i le Atua ona o lona foaʻiina mai o le lotofuatiaifo i tagata!
3. Aiseā e avea ai le lotofuatiaifo o se taaʻiga lelei i le faapotopotoga?
3 E ese mai auauna a Ieova mai i isi tagata, ona e latou te mananaʻo e aʻoaʻoina o latou lotofuatiaifo. E latou te mananaʻo e ōgatusa o latou lotofuatiaifo ma tapulaa a le Tusi Paia i le mea saʻo ma le mea sesē, faapea le lelei ma le leaga. O se lotofuatiaifo e aʻoaʻoina lelei, e mafai ona avea o se taaʻiga lelei i le faapotopotoga. Peitaʻi, o le aʻoaʻoina ma le faaaogāina o o tatou lotofuatiaifo, e tele mea e aofia ai nai lo o le iloaina o le Tusi Paia. Ua faafesootaʻi e le Tusi Paia se lotofuatiaifo lelei agaʻi i le faatuatua ma le alofa. Na tusi Paulo: “O le autū o lenei poloaʻiga, o le alofa lea mai i se lotomamā ma se lotofuatiaifo lelei, ma le faatuatua e lē faatagāfai.” (1 Timo. 1:5) Pe a toleni o tatou lotofuatiaifo ma mulimuli i ai, o le a faalolotoina ai lo tatou alofa mo Ieova ma faamalosia ai lo tatou faatuatua. O le auala e faaaogā ai o tatou lotofuatiaifo, e iloa ai lo tatou malolosi faaleagaga, le tulaga o o tatou loto, ma le malosi o lo tatou faanaunauga e faafiafia Ieova. O o tatou lotofuatiaifo e iloa ai le tagata moni e iai i tatou.
4. E faapefea ona toleni o tatou lotofuatiaifo?
4 E faapefea ona toleni o tatou lotofuatiaifo? O auala autū o le tatalo ma suʻesuʻe le Tusi Paia ma ia faia e lē aunoa, manatunatu loloto i mea o loo faitauina, ona faatatauina lea. O lea, e tele mea e aofia ai nai lo o le aʻoaʻoina o mea moni ma tulafono. O lo tatou suʻesuʻeina o le Tusi Paia o le a faasolosolo ona tatou malamalama lelei ai iā Ieova ma ona uiga, faapea mea e fiafia ma lē fiafia ai. O le a amata ona ōgatusa ai o tatou lotofuatiaifo ma ala o Ieova. O le a pāʻia ai o tatou loto ma uunaʻia ai i tatou e faataʻitaʻi iā te ia.
5. O le ā o le a iloiloina i lenei mataupu?
5 Ae atonu e tatou te fesili ifo: E faapefea ona fesoasoani iā i tatou se lotofuatiaifo ua aʻoaʻoina lelei i le faia o filifiliga? E faapefea ona tatou faaaloalogia filifiliga a isi uso talitonu e tusa ma o latou lotofuatiaifo? E faapefea ona uunaʻia e o tatou lotofuatiaifo i tatou e maelega i galuega lelei? E tusa ai ma na fesili, seʻi o tatou iloiloina ni vala se tolu e mafai ona avea ai o tatou lotofuatiaifo ma fesoasoani aogā: (1) soifua mālōlōina, (2) faafiafiaga, ma le (3) le faiva.
IA MAGAFAGAFA
6. O ā filifiliga e tatou te faia mo lo tatou ola mālōlōina?
6 Ua faalaeiauina e le Tusi Paia i tatou e ʻalofia gaoioiga e faaleagaina ai, ma pulea lelei a tatou masaniga, e aofia ai meaʻai ma meainu. (Faata. 23:20; 2 Kori. 7:1) A o tatou faatatauina taʻiala o le Tusi Paia, o le a mafai ona tatou ola mālōlōina ai, e tusa pe e tatou te feagai ma maʻi ma le tulaga matua. I nisi atunuu, ua iai vailaau ma togafitiga faafomaʻi ua talia aloaʻia, faapea togafitiga e sui ai. E maua e lē aunoa e ofisa o le lālā tusi mai i uso ma tuafāfine e faatatau i le filifilia o togafitiga. Ua fesili mai le toʻatele, “Pe e tatau ona talia e auauna a Ieova na togafitiga?”
7. E faapefea ona tatou faia filifiliga i togafitiga faafomaʻi?
7 E lē faia e ofisa o lālā ma toeaina o le faapotopotoga filifiliga i togafitiga faafomaʻi mo se Molimau, e tusa pe talosagaina i latou e faia faapea. (Kala. 6:5) Peitaʻi, e latou te faailoa atu taʻiala a Ieova e fesootaʻi atu i le mataupu. O se faaaʻoaʻoga, e manaʻomia ona manatua e se Kerisiano le faatonuga a le Tusi Paia ina ʻia faaauau ona taumamao mai i le toto.’ (Galu. 15:29) O lenā faatonuga e matuā lē taliaina ai e se Kerisiano se togafitiga e tuiina ai le toto ma ona vaega autū e fā. O le iloaina o lenā vala e mafai ona aafia ai le lotofuatiaifo o se Kerisiano, pe a ia faia se filifiliga e faatatau i vaega ninii mai i se tasi o vaega autū e fā o le toto. * Ae o ā nisi fautuaga a le Tusi Paia e mafai ona fesoasoani iā i tatou pe a filifilia togafitiga faafomaʻi?
8. E faapefea ona fesoasoani le Filipi 4:5 i filifiliga i le soifua mālōlōina?
8 Ua faapea mai le Faataoto 14:15: “E faatuatua le tagata ua leai se poto masani i upu uma, a o le tagata e iai le utaga mamao, e na te iloilo lelei ona laasaga.” E iai nisi maʻi e leʻi maua se vaifofō. O lea, o se gaoioiga atamai lo tatou faaeteete i tala feaveaʻi e faatatau i togafitiga lelei ae e leai ni faamaoniga. Na faagaeeina Paulo e tusi: “Ia iloa e tagata uma lo outou magafagafa.” (Fili. 4:5) O le magafagafa o le a lē faaalu ai le tele o o tatou taimi i le tausiaina o lo tatou ola mālōlōina ma faatalalē ai i mea faaleagaga. O le a lē avea ai lo tatou ola mālōlōina ma i tatou lava ma taulaʻiga autū o o tatou olaga. (Fili. 2:4) E sili atu ona tāua mea faaleagaga, ma e tatau ona tatou magafagafa i le tausiga o lo tatou ola mālōlōina.—Faitau le Filipi 1:10.
9. E faapefea i le Roma 14:13, 19 ona aafia ai a tatou filifiliga i le tausiga o le soifua mālōlōina, ma e ono aafia ai faapefea lo tatou autasi?
9 O se Kerisiano e magafagafa, e na te lē faamalosia isi e talia ona manatu. I se tasi atunuu i Europa, na faaauiluma ai e se ulugalii ni meaʻai patino, ma nisi o auala e tausia ai le soifua mālōlōina. Na laʻua faalaeiauina foʻi isi uso e mulimuli i lenā auala. Peitaʻi, e leʻi filifili isi e faia faapea. A o faagasolo taimi, sa leai ni iʻuga lelei o lenei faiga, ma na lē fiafia ai le toʻatele. Sa iai i le ulugalii le aiā e filifili ai lava i laʻua i le auala e tausia ai lo laʻua soifua mālōlōina. Ae po o se faiga atamai ea le faaauiluma o o laʻua manatu ma fevaevaeaʻi ai le faapotopotoga? I aso anamua, sa eseese manatu o nisi Kerisiano i Roma e faatatau i meaʻai ma nisi aso faamanatu. O le ā le fautuaga na avatu e Paulo? Na ia faapea atu: “E manatu le tasi tagata e tāua le isi aso i lo o isi aso; ae e manatu le isi tagata e tutusa aso uma; ia taʻitasi le tagata ma matuā mautinoa i lona lava mafaufau.” E tāua le aua le faia o se mea e tausuai ai isi.—Faitau le Roma 14:5, 13, 15, 19, 20.
10. Aiseā e tatau ai ona tatou faaaloalogia filifiliga a isi? (Tagaʻi i le ata i luga aʻe o le matua.)
10 Pe a tatou lē malamalama i le māfuaaga ua faia ai e se uso talitonu se filifiliga i se mataupu e fitoitonu iā te ia lava, e lē tatau ona tatou vave faamasinoina o ia, pe uunaʻia foʻi o ia e suia lana faaiʻuga. Atonu o loo “vaivai” lona lotofuatiaifo ma o loo manaʻomia pea ona toleniina, pe atonu foʻi e maʻaleʻale lona lotofuatiaifo i nisi vala. (1 Kori. 8:11, 12) Ae i le isi itu, atonu e manaʻomia foʻi ona iloilo o tatou lotofuatiaifo, po o manaʻomia ona toleni ina ia ōgatusa ma taʻiala a le Atua. I mataupu e faatatau i le soifua mālōlōina, e tatau ona nofosauni le tagata lava ia e faia ana ia lava filifiliga ma talia ona aafiaga.
OLIOLI I FAAFIAFIAGA E ATIAʻE AI
11, 12. O le ā le fautuaga a le Tusi Paia e tatau ona tatou manatua pe a filifilia faafiafiaga?
11 Na foafoaina e Ieova tagata ina ia mafai ona olioli ma maua aogā mai i faafiafiaga. Na tusi Solomona e iai “le taimi e ʻataʻata ai” ma le “taimi e osooso ai ma le fiafia.” (Fai. 3:4) Peitaʻi, e lē o faafiafiaga uma e maua ai aogā ma faafouina ai, ma e lē lelei foʻi le faaalu o le tele o le taimi i faafiafiaga. E faapefea ona fesoasoani mai o tatou lotofuatiaifo e olioli ai i faafiafiaga e aogā ma atiaʻe ai?
12 Ua lapataʻia i tatou e le Tusi Paia e faatatau i “galuega a le tino.” O nei galuega e aofia ai le “faitaaga, o le amio lē mamā, o le amio matagā, o le ifo i tupua, o faiga faaagaga, o le feitagaʻi, o le femisaaʻi, o le lotoleaga, o le lotoa, o le finauvale, o fevaevaeaʻiga, o le mulimuli i aʻoaʻoga a tagata, o le matauʻa, o onāga, o patī lē taupulea, ma mea faapena.” Na tusi Paulo o “ē o loo faia mea faapena, e lē fai le malo o le Atua mo o latou tofi.” (Kala. 5:19-21) E mafai ona tatou fesili ifo: ʻPo o uunaʻia aʻu e loʻu lotofuatiaifo e teena taaloga e faatautavā, lotonuu pe sauā foʻi? Pe e lapataʻia aʻu e loʻu lotofuatiaifo pe a faaosoosoina aʻu e matamata i ata matagā tau feusuaʻiga, po o ata o amioga lē mamā, onā, po o faiga faataulāitu?
13. E faapefea ona fesoasoani mai le 1 Timoteo 4:8 ma le Faataoto 13:20 i le filifiliaina o a tatou faafiafiaga?
13 Ua aumaia foʻi i le Tusi Paia taʻiala e mafai ona toleni ai o tatou lotofuatiaifo e filifili ai faafiafiaga. O se faaaʻoaʻoga ua faapea mai le Tusi Paia, “e itiiti le aogā o le faamalositino.” (1 Timo. 4:8) Ua manatu le toʻatele o le faamalositino e lē aunoa e aogā mo le soifua mālōlōina ma faafouina ai le tino ma le mafaufau. Pe a tatou mananaʻo e faamalositino faatasi ma isi, pe e afāina lo tatou faia faapea ma so o se tasi lava? Ua faapea mai le Faataoto 13:20, “o lē e savali ma tagata atamamai, e atamai ai o ia, a o lē e faifaimea faatasi ma tagata vālea, e leaga ai lava o ia.” Pe e lē faalaeiauina ai i tatou e filifili lelei a tatou faafiafiaga, e ala i le faaaogāina o o tatou lotofuatiaifo ua aʻoaʻoina i le Tusi Paia?
14. Na faapefea ona gaoioi se tasi talavou e ōgatusa ma le Roma 14:2-4?
14 E toʻalua le fanau talavou a Christian ma Daniela. Ua faapea mai Christian: “E matou te talanoa i faafiafiaga i taimi o Tapuaʻiga a le Aiga. E matou te ioe e iai faafiafiaga e talafeagai ma faafiafiaga e lē talafeagai. Na matou talanoa foʻi, po o ai aumea lelei? Na faapea mai le isi oʻu afafine, e lē talafeagai i lona manatu amioga a nisi talavou Molimau i taimi o mālōlōga. Sa faaosoosoina ai foʻi o ia e faataʻitaʻi i ai. E ma te talanoa i ai e tofu i matou ma le lotofuatiaifo, ma e tatau ona taʻitaʻia ai a matou gaoioiga ma le filifilia o aumea.”—Faitau le Roma 14:2-4.
15. E faapefea ona fesoasoani iā te oe le Mataio 6:33 pe a filifili au faafiafiaga?
15 Ua tulaʻi foʻi le fesili: ʻO le ā le taimi e tatau ona auai ai i faafiafiaga?’ Pe e te taumafai e faamuamua gaoioiga faaleagaga e pei o sauniga, talaʻiga, ma au lava suʻesuʻega nai lo o faafiafiaga? Pe e te taumafai e fetuunaʻi au gaoioiga faaleagaga ina ia fetaui ma au faafiafiaga? O ā mea e te faamuamuaina? Na fetalai Iesu: “O lea, ia faaauau pea ona outou saʻili muamua le malo ma le amiotonu a le Atua, ona faaopoopoina ai lea o nei mea uma iā te outou.” (Mata. 6:33) Pe e uunaʻia oe e lou lotofuatiaifo e faatāua le fautuaga a Iesu?
FAALAEIAU E MAELEGA I GALUEGA LELEI
16. O le ā e uunaʻia e o tatou lotofuatiaifo i tatou e fai?
16 O se lotofuatiaifo lelei, e lē gata e lapataʻia i tatou e ʻalofia gaoioiga sesē, ae e uunaʻia foʻi i tatou e faia gaoioiga lelei. O galuega lelei e sili ona tāua, o le faia lea o se sao i le talaʻiga mai i lea fale i lea fale, ma faaaogā lelei avanoa e molimau lē fuafuaina atu ai. Na uunaʻia e le lotofuatiaifo o Paulo o ia e faia faapea. Na ia tusi: “O le mea lea e tatau ona ou faia. Oi talofa iā te aʻu pe a ou lē folafolaina atu le tala lelei!” (1 Kori. 9:16) Pe a tatou faataʻitaʻi iā te ia, o le a faailoa ma faamautinoa mai e o tatou lotofuatiaifo o loo tatou faia le mea saʻo. Pe a tatou talaʻi atu le tala lelei, o le a iai foʻi se aafiaga i lotofuatiaifo o i latou o loo tatou talaʻi atu ai. Na faapea mai Paulo: “Ua fai i matou ma faaaʻoaʻoga lelei i lotofuatiaifo o tagata uma i le silafaga a le Atua.”—2 Kori. 4:2.
17. Na faapefea ona gaoioi se tuafafine talavou e ōgatusa ma lona lotofuatiaifo?
17 Sa suʻesuʻeina e Jacqueline le mataupu o le Paiolo i le aʻoga, ina ua 16 ona tausaga. Sa auʻiliʻili ai le aʻoaʻoga o le evolusione. “E leʻi faatagaina aʻu e loʻu lotofuatiaifo e faia atoatoa ni oʻu sao i talanoaga a le vasega e pei ona masani ai. Ou te leʻi lagolagoina le aʻoaʻoga o le evolusione. Sa ou talanoa i loʻu faiaʻoga ma faamatala i ai loʻu tulaga. Sa faateʻia aʻu ina ua tali lelei mai le faiaʻoga, ma tuu mai le avanoa ou te talanoa ai i le vasega e faatatau i le foafoaga.” Sa matuā faamalieina Jacqueline i lona mulimuli ma gaoioi e ōgatusa ma lona lotofuatiaifo ua aʻoaʻoina i le Tusi Paia. Pe e faapena le auala e uunaʻia ai oe e lou lotofuatiaifo e faia le mea saʻo?
18. Aiseā e tatau ai ona lelei ma maufaatuatuaina o tatou lotofuatiaifo?
18 O lo tatou sini le ola e ōgatusa ma taʻiala ma tapulaa a Ieova. O lea, e mafai ona fesoasoani mai o tatou lotofuatiaifo iā i tatou. E toleniina o tatou lotofuatiaifo e ala i le suʻesuʻeina e lē aunoa o le Afioga a le Atua, manatunatu loloto i ai, ma taumafai e faatatau manatu ua tatou aʻoaʻoina. O le faia faapea, o le a mafai ona avea ai o tatou lotofuatiaifo o se vala tāua i o tatou olaga faa-Kerisiano.
^ pala. 7 Tagaʻi i le “Fesili Mai le ʻAufaitau” i Le Olomatamata o Iuni 15, 2004, itu. 29-31.


text:
VALSKAITA, UABPepa pisinisi tafailagi
VALSKAITA, UAB
Aitalafu, Auaunaga faaletulafono, Auaunaga faaletulafono, Auaunaga suetusi a le, Enterprise le gaumativa +38
Faafanua
Gaoioiga vaega
Aitalafu, Auaunaga faaletulafono, Auaunaga faaletulafono, Auaunaga suetusi a le, Enterprise le gaumativa, Faalauiloaina o entrepreneurship, Faamauina company, Faamauina company, Faatinoga o galuega le sueina o tusi, Faatumuina tautinoga, Faufautua business, Fautuaga faaletulafono, Fautuaga o lafoga, Feutagai business, Fuafuaga business, Gaumativa patino faaletino, Iloiloga o le kamupani, Komepiuta, ua, Lafoga suetusi, Le suetusi, Le tausia o faamaumauga, Le tausiga o tusi tala o tupe o faalapotopotoga, Malo le sueina o tusi, Mb o faamatalaga tau tupe, O faamatalaga tau tupe, O faamatalaga tau tupe gaoioiga tagata, O faamatalaga tau tupe vaega o le malo, Oloa, Polokalama, Polokalama o faamatalaga tau tupe, Pulega o aitalafu, Pulega tulaga lamatia, Suegatusi fafo, Sueina o tusi deep, Sueina o tusi lotoifale, Suetusi kamupani, Tulafono aiga, Tulafono autasi, Tulafono business, Tulafono leipa, Tulafono o lafoga, Tupe, inisiua, tulafono, Uab o faamatalaga tau tupe
Qr code
vCard
Website
Igoa nofoaga: Valskaita


text:
LE MANATU O LE TUSI PAIA
Aulelei Faaletino
Pe a paleni le vaaiga i le aulelei faaletino, o le a mafai ona iloa ai le eseesega o le fiafia ma le lē fiafia.
Aiseā e tatou te amanaʻia ai le aulelei?
E lē o mafai lava ona faamatalaina pe aiseā e amanaʻia ai e le mafaufau o le tagata le aulelei o se tasi ma le matagofie o se mea. E lē o faamatalaina i le Tusi Paia pe faapefea ona tupu lenei tulaga, peitaʻi o loo taʻua mai ai e māfua ona tatou mātauina le aulelei o se isi po o le matagofie o se mea, ona na faia i tatou e le Atua i lona faatusa. (Kenese 1:27; Failauga 3:11) Na ia faia foʻi le tino lavelave o le tagata ma tuu i ai ona vaega mataʻina eseese ma o latou aogā. O le pogai lenā na tusi ai se tusi pese anamua: “Ou te faaneenee atu iā te oe [Atua], auā ua e faia aʻu i se auala mataʻutia ma ofoofogia.”—Salamo 139:14.
Peitaʻi o aso nei ua masani ona lē paleni le vaaiga a tagata i le aulelei faaletino, o se tulaga ua faaauiluma e pisinisi e faia laʻei ma teuga, faapea faasalalauga lauiloa. E tusa ai ma le tusi Body Image, i ni suʻesuʻega na faia i aganuu a atunuu i Sisifo, “ua taʻua e faapea e tusa pe lelei uiga o se tagata, ae e faatoʻā aulelei lava pe a aulelei foliga vaaia.” Peitaʻi o lea vaaiga pū moomoo ua lē amanaʻia ai le mea e sili ona tāua, o le loto lea o le tagata.—1 Samuelu 16:7.
E lē gata i le taulaʻi atu i le aulelei i le tino, ae ua faatupulaʻia foʻi le faatāua naʻuā o foliga faatosina, aemaise lava i tamaʻitaʻi. Ua taʻua i se lipoti a le American Psychological Association i le 2007 (APA): “E toetoe o ituaiga faasalalauga uma na iloiloina, ua matuā faamaonia mai ai le faatāua o foliga faatosina o tamaʻitaʻi.” Peitaʻi ua matuā uunaʻia i tatou i le Tusi Paia ia ʻalofia le taaʻina i na faanaunauga, ona o se māfuaaga lelei!—Kolose 3:5, 6.
“Aua foʻi neʻi faia a outou teuga e tusa ai ma le vaaiga a tagata . . . , ae o le tagata lilo i totonu, ia teu i le mea e lē pala o le agaga agamalu ma le filemu, o le mea tautele lava lea i le silafaga a le Atua.”—1 Peteru 3:3, 4.
Aiseā e atamai ai ona iai se vaaiga paleni?
Ua faapea mai nisi e tusa ai ma le aulelei faaletino: “Pe afai e te aulelei, aua le nanāina!” Ua taʻua i se lipoti a le APA, i atunuu e taatele ai lenei manatu, e mafaufau teine talavou ma teineiti ua lata i na tausaga, o i latou ʻo le taulaʻiga o faanaunauga o isi, e vaavaai atu tagata iā i latou ma mātauina lo latou aulelei.’ E matuā lē lelei lava lenā manatu. I le lipoti a le APA, ua avea lenā tulaga o se popolega autū i le soifua mālōlōina ma le auala e vaai ai i tagata, ona e ono iʻu ai i le “tele o aafiaga lē lelei i le itu tau faalogona.” E ono aofia ai le ʻpopole ma faalogona lē fiafia o le tagata iā te ia lava, lē lelei le ʻai, lē mautinoa iā te ia lava, ma uiga faanoanoa pe mafatia.’
“Inā faateʻa ese ia mai i lou loto o mea e te tigā ai, ma puipuia lou tino mai i mala; auā o lou talavou ma lou tauleʻaleʻa e faatauvaa ia.”—Failauga 11:10.
O le ā le vaaiga e atagia mai ai se mafaufau lelei?
I le Tusi Paia e fesootaʻi le “mafaufau lelei” ma le onomea. (1 Timoteo 2:9) Seʻi manatu: O tagata e onomea e lē soona popole naʻuā i le aulelei o o latou foliga vaaia, ae e paleni la latou vaaiga e faatatau iā i latou lava. E latou te amanaʻia faalogona o isi, e faaaloalogia ma fiafia mai isi iā i latou, ae sili ai e latou te maua le finagalo malie o le Atua. (Mika 6:8) E latou te maua foʻi ni uō moni ma ni paaga faaipoipo lelei, o ē e lē tau ina mananaʻo i le māfana i le itu faaletino, ae ia maua se faaipoipoga e tumau ma fiafia.
O lea, e tele māfuaaga lelei ua apoapoaʻi mai ai le Tusi Paia iā i tatou ia taulaʻi i le tagata i totonu, “o le tagata lilo i totonu.” (1 Peteru 3:3, 4) O le aulelei i foliga vaaia e faifai muta, ae e lē mafai ona suia le tagata lilo po o uiga lelei o se tagata. E mafai ona faaleleia uiga lelei a o faasolo taimi! Ua taʻua i le Faataoto 16:31: “O le ulusinā o le pale matagofie lea pe a iai i le ala o le amiotonu.” O lea, o i latou uma e utagia le fautuaga sili ona aogā a le Tusi Paia, e tusa pe lāiti pe matutua, e lē gata o le a latou maua le aulelei tumau, ae e faamamaluina foʻi ma faamalieina.
“O le amio tauagafau e pepelo, e lē aogā foʻi le aulelei; a o le fafine e mataʻu iā Ieova, e viia lava o ia.” —Faataoto 31:30.
Faitau i tali o nisi o fesili faale-Tusi Paia i le www.jw.org/sm
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
Aiseā e Lē Talia ai e Molimau a Ieova Tuigātoto?
Manatu sesē taatele
Talafatu: E lē talitonu Molimau a Ieova e mafai ona fesoasoani fomaʻi iā i latou, ma o le māfuaaga lenā e latou te lē saʻilia ai ni togafitiga faafomaʻi.
Tala Moni: E matou te saʻilia le togafitiga e sili ona lelei mo i matou ma o matou aiga. Pe a aafia i matou i maʻi o le tino, e matou te saʻili fomaʻi ua iai le tomai e saunia mai togafitiga ma taotoga e lē faaaogāina ai tuigātoto. E matou te talisapaia le agaʻigaʻi i luma o le poto faafomaʻi. O le mea moni, o togafitiga e faasaoina ai le toto na fuafuaina e fesoasoani i Molimau a Ieova, ua mafai foʻi ona aogā i tagata lautele. I le tele o atunuu, e mafai ona filifili le tagata maʻi e ʻalofia lamatiaga o tuigātoto, e pei o faamaʻi e feaveaʻi e le toto, aafiaga i le malosi o le tino e puipuia ai mai i faamaʻi, ma nisi faalētonu e pogai mai i togafitiga a fomaʻi.
Talafatu: E talitonu Molimau a Ieova e mafai ona faamālōlōina le maʻi o se tagata e ala i le faatuatua.
Tala Moni: E matou te lē faia ni faamālōlōga faavavega.
Talafatu: E taugatā togafitiga e lē faaaogāina ai tuigātoto.
Tala Moni: E taugofie togafitiga faafomaʻi e lē faaaogāina ai tuigātoto. *
Talafatu: E toʻatele Molimau a Ieova e aofia ai ma fanau, ua maliliu i tausaga taʻitasi ona o le mumusu e talia tuigātoto.
Tala Moni: E matuā lē faavaea lava lenei faamatalaga. E masani ona faia e fomaʻi tipitipi togafitiga lavelave e pei o taotoga o le fatu, taotoga o ponaivi, ma le suia o totoga o tagata, ae lē faaaogāina ai tuigātoto. * O tagata mamaʻi e aofia ai fanau o ē e lē talia tuigātoto, e masani ona toe vave malolosi pe sili atu foʻi ona mālōlōina nai lo o ē e talia tuigātoto. * E tusa po o le ā le tulaga e tulaʻi mai, ae e leai se tasi e mafai ona faamautinoa mai o le a maliu se tagata maʻi ona o le musu e talia tuigātoto, pe o le a faaauau pea ona ola pe a taliaina.
Aiseā e lē talia ai e Molimau a Ieova tuigātoto?
O se mataupu faalelotu lenei, ae lē o se mataupu faafomaʻi. I le Feagaiga Fou ma le Feagaiga Tuai, o loo faatonuina ma le manino ai i tatou ia taumamao mai i le toto. (Kenese 9:4; Levitiko 17:10; Teuteronome 12:23; Galuega 15:28, 29) E silasila foʻi le Atua i le toto o le ola lea. (Levitiko 17:14) O lea, e matou te ʻalofia le faaaogāina o le toto ona e matou te usiusitaʻi i le Atua, ma e matou te faaaloalo foʻi iā te ia o Lē e Foaʻi maia le ola.
Suiga o manatu
I se tasi taimi, na tele ai ina manatu fomaʻi i togafitiga e lē faaaogāina ai tuigātoto, o se faiga ogaoga ma e pei o loo pule i le ola. Peitaʻi, na suia na manatu i tausaga talu ai nei. O se faaaʻoaʻoga, i le 2004, o loo taʻua ai i se mataupu na lomia i se tusi aʻoga faafomaʻi e faapea, “o le tele o togafitiga na faia mo tagata mamaʻi a Molimau a Ieova, o le a avea o se faiga tumau i tausaga o mulimuli mai.” * I le 2010, na taʻua ai i se mataupu o loo i le tusi Heart, Lung and Circulation e faapea, ‘e lē tatau ona faia i na o tagata Molimau a Ieova togafitiga e lē faaaogāina ai le toto, ae e tatau i fomaʻi ona faaaogā lenā togafitiga i so o se taimi.’
E faitau afe fomaʻi i le lalolagi aoao ua faaaogāina i le taimi nei auala o togafitiga e faasaoina ai le toto, e faia ai taotoga lavelave e lē faaaogāina ai tuigātoto. O na togafitiga, o loo faaaogā i atunuu tauatiaʻe ma ua talosagaina foʻi e tagata mamaʻi e lē o ni Molimau a Ieova.
^ pala. 10 Tagaʻi i tusi The Journal of Thoracic and Cardiovascular Surgery, Tusi 134, Nu. 2, itu. 287-288; Texas Heart Institute Journal, Tusi 38, Nu. 5, itu. 563; Basics of Blood Management, itu. 2; ma le Continuing Education in Anaesthesia, Critical Care & Pain, Tusi 4, Nu. 2, itu. 39.
^ pala. 10 Tagaʻi i tusi The Journal of Thoracic and Cardiovascular Surgery, Tusi 89, Nu. 6, itu. 918; ma le Heart, Lung and Circulation, Tusi 19, itu. 658.
^ pala. 14 Continuing Education in Anaesthesia, Critical Care & Pain, Tusi 4, Nu. 2, itulau 39.
Faitau Atili
O le ā le Manatu o le Tusi Paia i Tuigātoto?
E tusa ai ma le Tusi Paia, na tuuina mai e le Atua le faatonuga ina ia ʻtaumamao mai i le toto.’ E faapefea ona faatatau mai lenā faatonuga i aso nei?


text:
MATAUPU AUTŪ | PE A MALIU SĒ E PELE IĀ TE OE
Pe a Lagona le Faavauvau
E anoanoaʻi fautuaga e faatatau i lenei mataupu. Peitaʻi e lē o fautuaga uma e aogā. O se faaaʻoaʻoga, e ono fautua atu nisi iā te oe e aua e te tagi pe faailoa atu ou faalogona faavauvau. Ae atonu e uunaʻia oe e isi ia tagi ma faailoa uma atu ou faalogona. Peitaʻi e paleni le vaaiga o loo taʻua i le Tusi Paia, ma ua lagolagoina e suʻesuʻega i aso nei.
I nisi aganuu, e manatu e lē o se tamatane se alii pe a tagi. Ae pe e ao ona matamuli se tasi e tagi, e tusa pe o iai nisi tagata? Ua taʻua e tagata atamamai tau i le mafaufau, o le maligi o loimata o se vala masani o le faavauvau. O nisi taimi e ono fesoasoani le faavauvau ina ia e faia pea mea masani o le olaga, e ui e faigatā le maliu o sē e pele. Peitaʻi o le taofiofi o faalogona faavauvau, e ono iai ni ona aafiaga lē lelei iā te oe. E lē o lagolagoina i le Tusi Paia le manatu, e sesē pe e lē tatau i se tane ona tagi. O se faaaʻoaʻoga o Iesu. E ui lava sa iā te ia le mana e toe faatū mai ai sē ua oti, ae sa tagi o ia a o iai isi tagata, ona o le maliu o lana uō pele o Lasalo.—Ioane 11:33-35.
E masani lava o le ita o se isi vaega o le faavauvau, aemaise pe afai e oti faafuaseʻi se tasi. E tele māfuaaga e lagona ai e lē o loo faavauvau le ita, e pei o taimi e faia ai e se tagata maufaatuatuaina se faamatalaga e lē faautauta ma lē moni. Na taʻua e se tamāloa e igoa iā Mike mai i Aferika i Saute, “Na oti loʻu tamā faatoʻā 14 oʻu tausaga. I le sauniga o le maliu, na taʻua e le faifeʻau o le lotu Egelani o loo manaʻomia e le Atua ni tagata lelei, ma e vave ona ia amia i latou. * Sa ou ita tele i lenei faamatalaga ona sa matou matuā manaʻomia lo matou tamā. O lea ua mavae le 63 tausaga ae o loo oʻu tigā pea.”
Ae faapefea lagona nofosala? E ono mafaufau pea le tagata faavauvau, aemaise pe a oti faafuaseʻi se tasi, e faapea: ʻAiloga e tupu lenei mea pe ana faapea ou te faia le mea lea po o le mea lenā.’ Pe atonu foʻi o le taimi mulimuli na lua talanoa ai ma lē ua maliu, na lua misa ai. O nei tulaga e ono atili ai ona e lagona le nofosala.
Pe afai o loo e feagai ma nei lagona ita ma le nofosala, e lelei pe a aua neʻi taofiofia nei faalogona. Nai lo o lea, ia talanoa atu i sau uō o le a faalogo mai ma faamautinoa mai, o na faalogona lē lelei e masani lava ona iai i tagata faavauvau. Ua faamanatu mai i le Tusi Paia: “O le uō moni e alofa i taimi uma, ma o ia o se uso ua fanau mo le taimi o puapuaga.”—Faataoto 17:17.
O le Uō sili a sē o faavauvau, o Lē na faia i tatou, o Ieova le Atua. Ia sasaa atu ou faalogona iā te ia i le tatalo, auā “o loo manatu mamafa mai o ia” iā te oe. (1 Peteru 5:7) Ua ia folafola mai o ē uma e faia faapea, o le a faamāfanafanaina o latou loto ma faalogona “i le filemu mai i le Atua, e silisili i mea uma lava e manatu i ai.” (Filipi 4:6, 7) Ia tuu atu foʻi i le Atua e fesoasoani mai e faaleleia ou faalogona, e ala mai i lana Afioga faamāfanafanaloto le Tusi Paia. Ia tusi i lalo ni mau faamāfanafanaloto. (Tagaʻi i le pusa.) Atonu foʻi e te manaʻo e tauloto nisi o na mau. O le mafaufau i na manatu e fesoasoani iā te oe, aemaise lava i le pō pe afai ua na o oe ma ua lē mafai ona e moe.—Isaia 57:15.
E leʻi leva atu ona maliu le avā pele a se tane e 40 tausaga, o le a tatou faaigoa iā Siaki, ona o le kanesa. Na taʻua e Siaki o nisi taimi e na te matuā lagona le tuua toʻatasi. Peitaʻi ua fesoasoani le tatalo iā te ia. Ua ia faapea mai: “Pe a ou tatalo iā Ieova, ou te lē toe lagona le tuua toʻatasi. E masani ona ou ala i le pō ma lē mafai ona ou toe moe. Pe a uma ona ou faitau ma manatunatu i manatu faamāfanafanaloto mai i le Tusi Paia, ona faailoa atu lea o oʻu faalogona i le Atua e ala i le tatalo. Ou te lagona le toʻafilemu o le mafaufau ma le loto ma mafai loa ona ou toe moe.”
Na maliu le tinā o se tamaʻitaʻi talavou e igoa iā Vanessa ona o se maʻi. Ua tofo foʻi Vanessa i aogā o le tatalo. Ua ia faapea mai: “I taimi e sili ona faigatā, ou te tagi ma valaau atu i le suafa o le Atua. E faafofoga mai Ieova i aʻu tatalo ma e na te aumaia i taimi uma le malosi ou te manaʻomia.”
O nisi tagata faufautua mo ē faavauvau, e latou te fautuaina ē o loo tauivi ma faalogona faavauvau ia galulue e fesoasoani i isi, pe ofo atu lo latou taimi e faia ai galuega fesoasoani mo tagata lautele. O le faia faapea e lagona ai le olioli ma e ono faaitiitia ai le faavauvau. (Galuega 20:35) Ua iloa e le toʻatele o Kerisiano faavauvau, o le fesoasoani i isi, ua matuā faamāfanafanaina ai i latou.—2 Korinito 1:3, 4.
^ pala. 5 E lē o se aʻoaʻoga lenei a le Tusi Paia. E tolu māfuaaga o loo taʻua i le Tusi Paia e māfua ai le oti.—Failauga 9:11; Ioane 8:44; Roma 5:12.


text:
LESONA 13
O ai le Tagata ua Taʻua o se Paeonia?
O le taʻu “paeonia” e masani ona faasino atu i ē e saʻilia oganuu fou, ma tatalaina se ala mo isi e mulimuli i ai. Sa pei Iesu o se paeonia, e ala i le auina mai i le lalolagi ina ia faatino se galuega faasaoola ma tatala le ala i le faaolataga. (Mataio 20:28) I aso nei, o loo faaaʻoaʻo ona soo iā te ia e ala i le faaalu o le taimi i le tele e mafai ai e ʻfaia isi ma soo.’ (Mataio 28:19, 20) O nisi ua mafai ona auai i le auaunaga e taʻua o le auaunaga faapaeonia.
O le paeonia o se tagata e talaʻi faataimi atoa. O Molimau a Ieova uma o tagata talaʻi o le tala lelei. Peitaʻi, o isi ua faatulaga o latou olaga e auauna o ni paeonia sauatoa, e faaalu le 70 itula i masina taʻitasi i le galuega talaʻi. Ina ia faia faapea, o le toʻatele lava ua faatapulaa a latou galuega totogi i le galulue faavaitaimi. O isi ua filifilia e galulue o ni paeonia faapito i vaipanoa o loo tele ai le manaʻoga mo tagata talaʻi o le Malo, e faaalu le 130 itula pe sili atu i masina taʻitasi i le talaʻiga. E lotomalilie paeonia e ola i se olaga faigofie, ma mautinoa o le a saunia e Ieova mea e latou te manaʻomia i le olaga. (Mataio 6:31-33; 1 Timoteo 6:6-8) O ē e lē mafai ona paeonia faataimi atoa, e ono galulue o ni paeonia lagolago pe a mafai, ma faateleina lo latou sao i le talaʻiga i le 30 pe 50 itula i se masina.
E uunaʻia se paeonia i le alofa i le Atua ma tagata. I le pei o Iesu, ua matou mātauina e toʻatele tagata i aso nei o loo matuā manaʻomia ona iloa le Atua ma lona finagalo. (Mareko 6:34) Ae ua iā i matou le poto lea e mafai ona fesoasoani iā i latou i le taimi nei, ma avatu ai iā i latou se faamoemoe mautū mo le lumanaʻi. O le alofa i tuaoi e uunaʻia ai se paeonia e foaʻi atu ma le lotomalie lona taimi ma le malosi e fesoasoani ai i isi i le itu faaleagaga. (Mataio 22:39; 1 Tesalonia 2:8) O le iʻuga, e faamalosia ai le faatuatua o le paeonia, atili ai ona mafuta vavalalata atu i le Atua, ma tofo ai i le tele o le olioli.
E faapefea ona e faamatalaina se paeonia?
O le ā e uunaʻia ai nisi e paeonia faataimi atoa?


text:
Tala 79: Tanielu i le Lua o Leona
OI, AUE! E foliga mai ua iai Tanielu i le tele o faalavelave. Ae e lē o afāina o ia mai leona! Pe e te iloa aiseā? O ai na tuuina Tanielu i inei faatasi ma nei leona? Se‘i o tatou su‘eina.
O le tupu nei o Papelonia o se tamāloa e igoa iā Tariu. E fiafia tele o ia iā Tanielu auā e agalelei toe poto Tanielu. Ua filifilia e Tariu Tanielu e fai ma pule sili i lona malo. Ona lotoleaga ai lea o isi tamāloloa iā Tanielu, o le mea la lenei na latou faia.
Ona latou fai lea iā Tariu: ‘Ua matou malilie, e tatau ona e fai se tulafono faapea mo le 30 aso e sā se tagata ona tatalo atu i se isi atua, po o se isi tagata ae ua na o oe lava le tupu. O lē e lē usita‘i, e lafoina i le lua o leona.’ E le‘i iloa e Tariu le māfuaaga na manana‘o ai tagata e fai lenei tulafono. Ae na manatu o ia o se mea lelei, o lea na ia tusia loa le tulafono. Ua lē mafai nei ona toe suia.
Ina ua iloa e Tanielu le tulafono, ona ia alu lea i lona fale ma tatalo e pei ona masani ai. Ua iloa e tamāloloa leaga e lē mafai ona taofia Tanielu mai le tatalo atu iā Ieova. Ua fiafia i latou, talu ai e foliga o le a manuia fuafuaga mo le aveeseina o Tanielu.
Ina ua iloa e Tariu le pogai na ala ai ona faia e nei tamāloloa le tulafono, sa faanoanoa tele o ia. Ae ua lē mafai ona ia suia le tulafono, o lea na ia faatonuina ai e lafo Tanielu i le lua o leona. Ae na fai atu le tupu iā Tanielu: ‘Ou te faamoemoe o lou Atua, lē o e auauna iai, o le a ia lavea‘iina oe.’
Na lē fiafia Tariu, ua lē mafai ona moe i le pō. I le isi taeao, na ia tamo‘e atu ai i le lua o leona. E pei ona e vaai atu i ai. Na ia valaau atu: ‘Tanielu, auauna a le Atua soifua! Pe na mafaia ea e le Atua o loo e auauna i ai ona lavea‘i iā te oe mai leona?’
‘Na auina mai e le Atua lana agelu,’ o le tali lea a Tanielu, ‘ma tapuni i gutu leona, o lea na latou lē aaiina ai a‘u.’
Ua fiafia tele le tupu. Na ia poloa‘i ina ia ave a‘e Tanielu mai le lua o leona. Ona ia lafoina lea o tamāloloa na taumafai e aveesea Tanielu i le lua o leona. A o le‘i oo atu i le ta‘ele o le lua, na saeia i latou e leona ma faamalū o latou ponaivi.
Ona tusi atu lea o le Tupu o Tariu i tagata o lona malo: ‘Ou te poloa‘iina tagata uma ia faaaloalo i le Atua o Tanielu. E faia e ia vavega tetele. Na ia lavea‘ia Tanielu mai le aaiina e leona.
Tanielu 6:1-28.
Fesili
- O ai Tariu, ma o le ā lana vaai iā Tanielu?
- O le ā na faia e Tariu ona o isi tamāloloa lotoleaga?
- O le ā na faia e Tanielu ina ua ia iloa le tulafono fou?
- Aiseā ua lē fiafia ai Tariu ma lē mafai ai ona moe, ma o le ā na ia faia i le taeao?
- O le ā le tali a Tanielu iā Tariu?
- O le ā na tupu i tamāloloa leaga ia na taumafai e fasiotia Tanielu, ma o le ā na tusi atu ai Tariu i tagata o lona malo?
Fesili faaopoopo
- Faitau le Tanielu 6:1-28.
E faapefea i faufauga leaga faasaga iā Tanielu ona faamanatu mai ai iā i tatou ia taumafaiga a tagata tetee, ina ia taofia le galuega a Molimau a Ieova i aso nei? (Tani. 6:7; Sala. 94:20; Isa. 10:1; Roma 8:31)
E faapefea ona faaa‘oa‘o auauna a le Atua i aso nei i a Tanielu i le gaua‘i atu i “faipule silisili”? (Tani. 6:5, 10; Roma 13:1; Galu. 5:29)
E faapefea ona tatou mulimuli i le faaa‘oa‘oga a Tanielu i le auauna “e lē aunoa” iā Ieova? (Tani. 6:16, 20; Fili. 3:16; Faaa. 7:15)


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Siamani
Jehovas Zeugen
Am Steinfels 1
65618 SELTERS
GERMANY
+49 6483-41-0
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 2 itula le umi
Vala Mataʻina
O le lālā mo Europa Tutotonu lea o loo i Selters, i Siamani, e latou te vaavaaia le galuega talaʻi i Oseteria, Siamani, Liechtenstein, Luxembourg, ma Suisilani. O le a iai foʻi se vaega e faaalia ma faamatalaina ai le talafaasolopito o le galuega talaʻi i nei atunuu i Europa Tutotonu. E lē gata i lea, e lomia e le lālā lomiga ma auina atu i le silia ma le 16,000 faapotopotoga i atunuu e 51.


text:
MATAUPU 11
Faamamāina Tau Amio
—Ua Faaāta Mai ai le Paia o le Atua
1. Aiseā e tatou te maofa ai i le vaaiga na vaaia e Esekielu?
SEʻI faaāta i lou mafaufau le mea sa tupu i le perofeta o Esekielu, i le pe tusa o le 2,500 tausaga ua mavae. Ua e ulu atu i se malumalu e sili ona matagofie ma telē. Ua faasino atu e se agelu iā te oe lenei nofoaga matagofie. Ua e laasia sitepu e fitu e tau atu i faitotoʻa e tolu o le malumalu, ma ua e maofa ina ua e vaaia nei faitotoʻa, e oo atu lo latou maualuluga i le pe ā ma le 100 futu (30 mita). I le taimi na e ulu ai i na faitotoʻa, na e vaaia ai potu o leoleo o le faitotoʻa. Ua iai foʻi ata o laau o le pama i tumutumu o poutū o le malumalu.—Eseki. 40:1-4, 10, 14, 16, 22; 41:20.
2. (a) O le ā o loo faaataina mai e le malumalu? (Tagaʻi foʻi i le faaopoopoga.) (e) O le ā e tatou te aʻoaʻoina mai i vaega eseese o le malumalu?
2 O le vaaiga lenā e faatatau i le malumalu faaleagaga, lea na faamatalaina e Esekielu i le mataupu e 40, e oo i le mataupu e 48 o lana tusi. O lenei malumalu ua faaāta mai ai le faatulagaga a Ieova mo le tapuaʻiga mamā. E iai le fesootaʻiga o vaega eseese o lenei malumalu i la tatou tapuaʻiga i aso nei. * O le ā ua faaāta mai e faitotoʻa maualuluga? Ua faamanatu mai ai, o i latou e auai i le tapuaʻiga mamā iā Ieova, e tatau ona ola e ōgatusa ma tapulaa maualuluga ma amiotonu a le Atua. E faapena foʻi le manatu o loo faaāta mai e ata o laau o le pama, auā e faaaogā i nisi taimi i le Tusi Paia le laau o le pama e faaāta mai ai le amiotonu. (Sala. 92:12) Ae o potu o leoleo o faitotoʻa ua faailoa mai ai, e lē mafai ona ulu atu i le tapuaʻiga mamā i latou e teena tapulaa a Ieova.—Eseki. 44:9.
3. Aiseā e manaʻomia ai pea ona faamamāina soo o Keriso?
3 Ua faapefea ona faataunuuina le vaaiga a Esekielu? E pei ona taʻua i le Mataupu e 2, na faaaogā e Ieova Keriso e faamamāina ona tagata mai le 1914, seʻia oo i le tauamatamataga o le 1919. Ae pe na gata ai i inā le faamamāina faaleagaga? E leai. A o faagasolo le 100 tausaga ua mavae, na faaauau pea ona tausisi Iesu i tapulaa maualuluga tau amio a Ieova. Na manaʻomia pea ona faamamāina faaleagaga soo o Keriso. O le māfuaaga, na aoaoina e Iesu ona soo mai i lenei lalolagi leaga a Satani, ma o loo naunau lava le Tiapolo e toe maileia atu i latou. (Faitau le 2 Peteru 2:20-22.) O lea, seʻi o tatou iloiloina ni vala se tolu na faaauau ai ona faamamāina Kerisiano moni. Muamua, o le faamamāina tau amio. Lona lua, o se tasi o faatulagaga sa faia mo le faatumauina o le mamā o le faapotopotoga, ma le vala mulimuli o le faatulagaga o le aiga.
Faamamāina Tau Amio
4, 5. O le ā le mailei ua leva ona faaaogā e Satani, ma o le ā le itu ua ia taulau manuia ai?
4 E naunau tagata o Ieova e tausia ana tapulaa maualuluga tau amio. O lea, na latou talia ai ma le lotoatoa le auala na aumaia ai e Ieova taʻiala manino e faatatau i lenei mataupu. Seʻi o tatou iloiloina nisi o faaaʻoaʻoga.
5 Amioga lē mamā taufeusuaʻiga. Na faatulaga e Ieova le faia o feusuaʻiga mamā i totonu o le liʻo o le faaipoipoga. Ua faaaogā e Satani lenei meaalofa tautele e maileia ai auauna a Ieova, ma lē maua ai lona finagalo malie. Na taulau Satani i le faaaogāina o lea mailei i aso o Palaamo, ma ua sili atu ona ia taulau manuia ai i nei aso e gata ai.—Nu. 25:1-3, 9; Faaa. 2:14.
6. (a) O le ā le taʻutinoga sa lomia i le Watch Tower? (e) O le ā le auala na faaaogā ai lea taʻutinoga, ma aiseā na lē toe faaaogāina ai? (Tagaʻi foʻi i le faaopoopoga.)
6 I le Watch Tower o Iuni 15 i le 1908, na lomia ai se taʻutinoga na fesoasoani i le teena o osofaʻiga a Satani. O se vaega lenei o lenā taʻutinoga: “O le a tutusa le auala ou te feutagaʻi ai ma se tasi o le isi itupā, pe a na o i maʻua ma pe a iai foʻi faatasi ma isi tagata, i so o se taimi ma so o se nofoaga.” * E leʻi faamalosia tagata uma e faia lenei taʻutinoga. Peitaʻi, sa faia lava e le toʻatele, ma sa lomia o latou suafa i le Watch Tower. I tausaga mulimuli ane, na fesoasoani lenei taʻutinoga i le toʻatele, peitaʻi na faasolo ina avea o se mea e tau ina fai, o lea na lē toe faaaogāina ai. E ui i lea, na tatau pea ona tausia tapulaa maualuluga tau amio.
7. O le ā le faafitauli na taʻua i le Watch Tower i le 1935, ma o le ā le taʻiala na aumaia ai?
7 Na faateteleina pea osofaʻiga a Satani. I le Watchtower o Mati 1 i le 1935, na faailoa manino mai ai le faafitauli ua amata ona aafia ai auauna a Ieova. Ua manatu nisi o le faia o so latou sao i le faiva, e lē tau manaʻomia ai ona latou ola e ōgatusa ma tapulaa tau amio a Ieova. Na taʻua i le lomiga e faapea: “Ia manatua, e lē lava le tau ina auai i le galuega talaʻi. O molimau a Ieova o sui vaaia o Ieova, ma o la latou matafaioi le faaatagia mai o Ieova ma lona malo i se auala talafeagai.” Na aumaia foʻi i lenā mataupu fautuaga tuusaʻo e faatatau i le faaipoipoga ma feusuaʻiga, ma fesoasoani ai i tagata o le Atua e “sosola ese i le faitaaga.”—1 Kori. 6:18.
8. Aiseā na faamamafa mai ai pea i Le Olomatamata le uiga o le upu Eleni mo feusuaʻiga lē mamā?
8 I tausaga talu ai nei, na faamamafa mai ai pea i Le Olomatamata le uiga o le upu Eleni mo feusuaʻiga lē mamā, po o le por·neiʹa. O lenā upu, e lē o tau ina faasino atu i le faia o feusuaʻiga. Peitaʻi, e aofia ai so o se faiga lē mamā ma amioga matagā faaleituaiga, lea e masani ona faia i fale e faia ai faiga faatalitane. Ua puipuia e Iesu ona soo mai i feusuaʻiga lē mamā lea ua taatele i le lalolagi i aso nei.—Faitau le Efeso 4:17-19.
9, 10. (a) O le ā se isi mataupu na taʻua i le Watch Tower i le 1935? (e) O le ā le vaaiga paleni a le Tusi Paia e faatatau i le faaaogāina o le ʻava malosi?
9 Le faaaogā sesē o le ʻava malosi. E iai se isi mataupu na taʻua i le Watchtower o Mati 1 i le 1935. Na taʻua i lenā lomiga: ʻUa mātauina le auai o nisi i le faiva, ma faia tiute tauave i le faalapotopotoga a o faasuāʻavā. O ā vala e talafeagai ai le faaaogāina o le ʻava malosi e tusa ai ma taʻiala a le Tusi Paia? Pe e talafeagai le aafia o le auala e fai ai le auaunaga a se tasi ona o le faaaogāina o le ʻava malosi?’
10 O le tali o na fesili, e mafai ona iloa ai le vaaiga paleni e faatatau i le faaaogāina o le ʻava malosi. E lē o taʻusalaina i le Tusi Paia le faaaogāina o le uaina ma le ʻava malosi. Peitaʻi, o loo matuā taʻusalaina ai le onā. (Sala. 104:14, 15; 1 Kori. 6:9, 10) E tele taimi ua lapataʻia ai auauna a Ieova e faatatau i le faia o le auaunaga paia a o faasuāʻavā, e faaaogā ai le tala e faatatau i atalii o Arona lea na faamūina mea manogi ua faasāina. Na faamatalaina i le mau le māfuaaga atonu na taʻitaʻia atu ai nei tane i le faia o lea gaoioiga lē talafeagai. O lea, na aumaia ai e Ieova se tulafono e faasā ai ona faaaogā le ʻava malosi pe a faia e ositaulaga la latou auaunaga paia. (Levi. 10:1, 2, 8-11) I aso nei, e tatau i auauna a Ieova ona ʻalofia le tagofia o le ʻava malosi, a o leʻi faia la latou auaunaga paia.
11. Aiseā na avea ai o se faamanuiaga le maua pea e tagata o le Atua, o le malamalamaga e faatatau i le puleaina o se tasi e le ʻava malosi?
11 I tausaga talu ai nei, na faasusulu mai ai pea e Iesu le malamalamaga e faatatau i le puleaina o se tasi e le ʻava malosi. O meaʻai faaleagaga ua saunia mai e Ieova i le taimi tatau, ua mafai ai e le toʻatele ona toe pulea lelei o latou olaga. E lē gata i lea, ua mafai ai foʻi e nisi ona ʻalofia le puleaina e le ʻava malosi. E lē tatau ona faaaogāsesēina le ʻava malosi, auā e aveesea ai lo tatou tulaga faamamaluina, faapea le fiafia i le aiga, aemaise le faaeaga o le auai i le tapuaʻiga mamā iā Ieova.
ʻE faigatā ona tatou faaāta lo tatou Alii e manogi tapaa pe e ulaina foʻi se tapaa.’—C. T. Russell
12. O le ā le vaaiga sa iai i auauna a Keriso e faatatau i le tapaa, a o leʻi amata aso e gata ai?
12 Faaaogāina o le tapaa. A o leʻi amataina aso e gata ai, ua leva ona iloa e soo o Keriso e lē tatau ona faaaogā le tapaa. E manatua e le uso o Charles Capen le taimi muamua na feiloaʻi ai i le uso o C. T. Russell i le taufaaiʻuiʻuga o le senituri lona 19, a o 13 ona tausaga. A o tutū ma ona uso i le fasitepu o le Bible House i Allegheny i Pennsylvania, na savali atu Russell i o latou luma, ma fesili atu iā i latou: “O lenā e tou te ulaula? O loo oʻu lagonaina le manogi tapaa.” Na latou tali atu e leai. O lenā mea na latou iloa ai le manatu o Russell e faatatau i le tapaa. I le Watch Tower o Aokuso 1 i le 1895, na faapea mai ai Russell e faatatau i le 2 Korinito 7:1: ʻE lē faamamaluina le Atua po o i tatou lava, pe a tatou faaaogāina le tapaa. E faigatā ona tatou faaāta lo tatou Alii e manogi tapaa pe e ulaina foʻi se tapaa.’
13. O le ā le malamalamaga na maua i le 1973?
13 I le 1935, na taʻua ai i le Watchtower o le tapaa o se “vao leaga,” ma o so o se tasi e lamuina pe ulaina, e lē mafai ona galue pea i le aiga Peteli, pe auai foʻi i le auaunaga paeonia po o le galuega femalagaaʻi. Peitaʻi, o le 1973 na toe faalautele ai le malamalamaga i lea mataupu. Na taʻua i le Watchtower o Iuni 1, e lē mafai ona avea pea se tasi ma sui o le faapotopotoga, pe a faaauau pea ona faia lenei gaoioiga lē mamā, lē alofa, ma e iʻu ai i le oti. E tatau ona faateʻaina i latou e lē mananaʻo e tuu le faaaogāina o le tapaa. * Na faia e Iesu se laasaga tāua e faamamā ai ona soo.
14. O le ā le taʻiala a le Atua e faatatau i le toto, ma na faapefea ona taatele le faaaogāina o le tuigātoto?
14 Faaaogā sesē o le toto. I aso o Noa, na faamanino mai ai e le Atua e lē tatau ona ʻaina le toto. Na ia toe faamautinoa mai lenā tulaga ina ua ia aumaia le Tulafono i le nuu o Isaraelu, faapea foʻi le taʻiala na avatu i uluaʻi Kerisiano ina ia ʻtaumamao mai le toto.’ (Galu. 15:20, 29; Kene. 9:4; Levi. 7:26) Peitaʻi, ua faaaogā e Satani se auala e taaʻina ese ai tagata mai le usitaʻia o lenā taʻiala mai i le Atua. I le senituri lona 19, na faataʻitaʻi ai ona faia e fomaʻi tuigātoto. Na mafai ona latou iloa ai ituaiga eseese o toto, ma amata ai loa ona faia le tele o tuigātoto. O le 1937 na amata ona tuiina mai ai toto o tagata ma tuuina i fale e teu ai toto, ae o le Taua Lona Lua a le Lalolagi na matuā taatele ai lenei ituaiga o togafitiga. E leʻi umi ae taatele le faia o tuigātoto i le lalolagi aoao.
15, 16. (a) O le ā le gaoioiga na faia e Molimau a Ieova e faatatau i tuigātoto? (e) O le ā le fesoasoani na maua e soo o Iesu e tusa ai o lea mataupu, ma o ā iʻuga na maua mai ai?
15 I le amataga o le 1944, na faailoa mai ai i le Watchtower e tutusa le tuiina ma le ʻaina o le toto. Na faalautele lenā malamalamaga i le tausaga na sosoo ai. Ae i le 1951, na lomia ai i le Watchtower ni fesili ma tali e fesoasoani i tagata o le Atua, pe a feutagaʻi ma fomaʻi. Na lototetele soo o Keriso e feagai ma tauemuga, teteega ma sauāga. Ae na faaaogā e Iesu lana faalapotopotoga e saunia mai le fesoasoani manaʻomia, e ala mai i lomiga na suʻesuʻe ma iloiloina māeʻaeʻa ai lenei mataupu.
16 I le 1979, na amata ai ona asiasi nisi o toeaina i falemaʻi ina ia fesoasoani i fomaʻi e malamalama i o tatou tulaga, ma māfuaaga faale-Tusi Paia o o tatou talitonuga. Na latou faailoa atu foʻi nisi o togafitiga e mafai ona suia ai tuigātoto. I le 1980, na maua ai e toeaina i aai e 39 i le Iunaite Setete se toleniga faapitoa e faia ai lea galuega. Mulimuli ane, na faamaonia ai e le Vaega Pule le faavaeina o Komiti o Mataupu Tau Falemaʻi i le lalolagi aoao. Pe na aogā nei taumafaiga? E faitau afe fomaʻi ua galulue faatasi ma Molimau a Ieova, ma faaaloalo i a latou filifiliga i togafitiga e lē faaaogāina ai le toto. Na faasolo ina tele falemaʻi e saunia isi togafitiga e lē faaaogāina ai le toto, ma ua faamaonia e nisi o fomaʻi, o togafitiga nei e sili ona lelei. Pe e tatou te talisapaia le auala ua puipuia ai e Iesu ona soo mai aafiaga leaga a Satani?—Faitau le Efeso 5:25-27.
17. E faapefea ona faailoa atu e tāua iā i tatou le auala ua faamamā ai e Iesu ona soo?
17 Ia fesili ifo: ʻPe e tāua iā i tatou le auala ua faamamāina ai e Keriso ona soo, ma aʻoaʻoina i tatou e ola e ōgatusa ma tapulaa maualuluga a Ieova?’ Ia manatua, o loo taumafai Satani e vavaeese i tatou mai iā Ieova ma Iesu, e ala i lo tatou lē faaaloalo i tapulaa a Ieova. Ua aumaia e lē aunoa e le faalapotopotoga a Ieova lapataʻiga e faatatau i amioga lē mamā a le lalolagi, ina ia aua ai neʻi o tatou aafia i taaʻiga a Satani. O lea, ia tatou mataala pea ma usiusitaʻi i fautuaga o loo tatou mauaina.—Faata. 19:20.
Puipuia le Faapotopotoga Mai Amioga Lē Mamā
18. O le ā e faamanatu mai e le vaaiga a Esekielu e tusa ai ma i latou e teena ma le loto iai tapulaa maualuluga a Ieova?
18 O le vala lona lua o le faamamāina tau amio, e aofia ai auala e faatumauina ai le mamā o le faapotopotoga. O le tulaga e faanoanoa ai, e lē o tagata uma e taliaina tapulaa a Ieova ma tuuina atu o latou ola iā te ia, e faaauau ona tausisi i a latou filifiliga sa fai. Peitaʻi ua suia o latou loto ma teena ma le loto i ai tapulaa a Ieova. O le ā le gaoioiga e tatau ona faia iā i latou? Pe e te manatua faitotoʻa maualuluga o le malumalu faaleagaga lea na taʻua i le amataga? Na taʻua ai o nei faitotoʻa taʻitasi, o loo iai potu o leoleo o faitotoʻa. O nei leoleo o loo puipuia le malumalu mai le ulufale atu i ai o i latou ʻe lē peritomeina o latou loto.’ (Eseki. 44:9) O lenā vala ua faamanatu mai ai, o le tapuaʻiga mamā o se faaeaga e na o i latou o loo ola e ōgatusa ma tapulaa maualuluga a Ieova, e mafai ona latou mauaina. I se tulaga talitutusa, e lē mafai ona maua e tagata uma le faaeaga o le aufaatasi ma isi Kerisiano i le tapuaʻiga.
19, 20. (a) Na faapefea ona fesoasoani Iesu i ona soo i le auala e taulima ai le iloiloina o agasala matuiā? (e) O ā vala e tolu e māfua ai ona faateʻaina se tagata faimea sesē e lē faaalia le salamō?
19 I le 1892, na taʻua ai i le Watch Tower o lo ʻtatou tiute le faateʻaina o Kerisiano e faafitia le faia e Iesu o le togiola mo tagata uma.’ (Faitau le 2 Ioane 10.) I le 1904, na taʻua ai i le tusi The New Creation, e lamatia le faapotopotoga iā i latou o loo faaauau pea ona faia amioga leaga. I lenā vaitaimi, e faia e le faapotopotoga atoa le iloiloga o agasala matuiā. Peitaʻi, e seāseā tupu lenā tulaga. I le 1944, na faailoa mai ai i le Watchtower, e na o uso maufaatuatuaina e taulimaina nei mataupu. Ae o le 1952, na lomia ai i le Watchtower le auala faale-Tusi Paia e taulima ai mataupu taufaamasinoga. Na faamamafa mai ai le māfuaaga autū e faateʻaeseina ai i latou e lē faaalia le salamō, ina ia mafai ona faatumau le mamā o le faapotopotoga.
20 Na faaauau pea ona fesoasoani Iesu i ona soo e faalautele ma suia lo latou malamalama, i le auala e taulima ai le iloiloina o agasala matuiā. Ua toleniina foʻi toeaina Kerisiano i le taulimaina o mataupu taufaamasinoga i le auala a Ieova, ma maua foʻi le vaaiga paleni i le faia o le faamasinogatonu ma le faaalia o le agalelei. I aso nei, o nisi nei o māfuaaga e māfua ai ona faateʻaeseina se tagata lē salamō mai i le faapotopotoga: (1) puipuia ai le suafa o Ieova mai le taʻuleagaina, (2) puipuia le faapotopotoga mai aafiaga leaga o agasala matuiā, ma le (3) uunaʻia ai le tagata faimea sesē e faaalia le salamō.
21. O le ā le auala ua avea ai le faatulagaga o le faateʻaina o se faamanuiaga mo tagata o Ieova?
21 Ua avea le faatulagaga o le faateʻaina o se faamanuiaga i soo o Keriso i aso nei. I Isaraelu anamua, na avea tagata faimea sesē ma aafiaga leaga i le nuu, ma na sili atu ona toʻatele tagata amioleaga nai lo o ē e alolofa iā Ieova ma naunau e fai le mea saʻo. O le māfuaaga lea na taʻuleagaina ai le suafa o Ieova, ma latou lē maua ai lona finagalo malie. (Iere. 7:23-28) I aso nei, ua feutagaʻi foʻi Ieova ma tane ma fafine faaleagaga. O le aveesea o tagata faimea sesē lotomaaa mai i le faapotopotoga, e lē mafai ai ona avea pea i latou ma auupega a Satani, e faaleagaina ai le mamā o le faapotopotoga. I le avea ai ma tagata o Ieova, ua tatou mautinoa ai le mauaina o lona finagalo malie. Na folafola mai e Ieova: “O so o se auupega ua faia e faasagatau iā te oe e lē manuia.” (Isa. 54:17) Po o tatou lagolagoina ma le faamaoni toeaina o loo fitā i tuga, i le faatinoina o le tiute tauave tāua o le faia o mataupu taufaamasinoga?
Faamamaluina Lē na Faavaeina Aiga
22, 23. (a) Aiseā e tatou te talisapaia ai o tatou uso na soifua i le amataga o le senituri lona 20? (e) Aiseā na manaʻomia ai pea ona maua le vaaiga paleni i le faatulagaga i le aiga?
22 O le vala lona tolu ua faaauau pea ona faamanuiaina ai soo o Keriso mai le faamamāina faaleagaga, o le faatulagaga o le liʻo o le faaipoipoga ma le olaga faaleaiga. A o faagasolo tausaga, ua faaauau pea ona fetuunaʻi lo tatou malamalamaga e faatatau i le faatulagaga o le aiga. O se faaaʻoaʻoga, pe a tatou faitau i lomiga e faatatau i auauna a Ieova i le amataga o le senituri lona 20, e tatou te maofa i le agaga faataulaga sa latou faaalia. E tatou te talisapaia le auala na latou faamuamua ai le auaunaga paia. Peitaʻi, sa manaʻomia pea ona latou maua se vaaiga paleni. I le ā le itu?
23 E iai nisi uso sa taliaina faaeaga i le auaunaga, po o le auai foʻi i le galuega femalagaaʻi, lea e valavala ai ma aiga mo le tele o masina. Sa iai foʻi taimi e leʻi faalaeiauina ai le faia o faaipoipoga. Peitaʻi, sa feteenaʻi lenā vala ma taʻiala a le Tusi Paia. E leʻi tele foʻi ni fautuaga i le auala e faamalosia ai faaipoipoga. Peitaʻi, ua suia le tulaga o mea i aso nei.
I aso nei, e lē tatau ona talia faaeaga i le auaunaga, pe a aafia ai faatulagaga i le aiga
24. Na faapefea ona fesoasoani Iesu i ona soo e faalautele lo latou malamalamaga e faatatau i faaipoipoga ma aiga?
24 I aso nei, e lē tatau ona talia faaeaga i le auaunaga, pe a aafia ai faatulagaga i le aiga. (Faitau le 1 Timoteo 5:8.) Ua faamautinoa mai foʻi e Iesu e faaauau pea ona maua e ona soo fautuaga faale-Tusi Paia, e faatatau i faaipoipoga ma le olaga faaleaiga. (Efe. 3:14, 15) I le 1978, na tatala ai le tusi Faia o Lou Olaga Faaleaiga ia Fiafia. Ae i le 18 tausaga na sosoo ai, na maua ai le lomiga Le Ala e Maua ai le Fiafia i le Aiga. E lē gata i lea, o loo maua pea i le tele o mataupu o Le Olomatamata fautuaga faale-Tusi Paia e fesoasoani i faaipoipoga.
25-27. O le ā le auala na uaʻi atu ai le pologa faamaoni i manaʻoga faaleagaga o fanau?
25 Ae faapefea manaʻoga o le fanau? Ua tele tausaga o saunia e le faalapotopotoga a Ieova le tele o sauniuniga lelei mo fanau e eseese le matutua. O se faaaʻoaʻoga, mai le 1919-1921 na lomia ai i le Golden Age le mataupu “Juvenile Bible Study.” Ae ina ua māeʻa lenā, ona lomia lea o le polosiua The Golden Age ABC i le 1920, a o le 1941 na tatala ai le tusi Children. Ae i vaitausaga o le 1970, na tatalaina ai tusi o le Listening to the Great Teacher, Lou Talavou—Mauaina Mai ai Aogā Silisili, ma Laʻu Tusi o Tala o le Tusi Paia. I le 1982, na amata ai ona lomia i le Ala Mai! le mataupu “Ua Fesili Mai Talavou,” seʻia oo lava ina lomia i le 1989 le tusi Fesili ua Fesili Mai ai Talavou—Tali e Aogā.
26 I aso nei, ua tatou maua lomiga fou e lua o le Young People Ask, ma o loo faaauau pea ona maua nei mataupu i le tuatusi o le jw.org. Ua tatou maua foʻi le tusi Ia Faalogo i le Faiaʻoga Sili. O loo maua foʻi i la tatou tuatusi le tele o mataupu e aogā mo fanau e pei o Bible-character card, o mataupu e faia ai suʻesuʻega a fanau, o taaloga, vitiō, tala faale-Tusi Paia, faapea lesona faale-Tusi Paia mo tamaiti e i lalo ifo o le tolu tausaga le matutua. Ua faailoa manino mai i nei vala, e lē o suia lava le vaaiga a Iesu i tamaiti, e pei ona ia siitia ai tamaiti i ona aao a o iai i le lalolagi. (Mare. 10:13-16) E finagalo Iesu e fafagaina le fanau i le itu faaleagaga.
27 E finagalo foʻi Iesu e puipuia fanau mai i tulaga lamatia. A o faasolo ina matuā paʻū maulalo le tulaga tau amio o lenei lalolagi, ua matuā faateteleina ai le faileagaina o fanau. O lea, ua aumaia ai pea taʻiala manino e fesoasoani i mātua e puipuia ai fanau. *
28. (a) O le ā e faatalitalia mai iā i tatou ina ia mafai ai ona auai i le tapuaʻiga mamā? (e) O le ā ua e maumauaʻi e fai?
28 Pe e lē faalaeiauina i tatou i le auala ua faamamā ai pea e Iesu ona soo, ma toleni i latou e faaaloalo ma ola e ōgatusa ma tapulaa maualuluga a Ieova, ma maua ai aogā? Seʻi toe mafaufau i le malumalu faaleagaga lea na vaaia e Esekielu. Ia manatua ona pā maualuluga. E ui e lē o se malumalu faaletino, ae pe e mafai ona tatou vaai i ai e pei o se malumalu moni? O le ulu atu i lenā malumalu, e lē lava ai le tau ina alu i le Maota mo Sauniga, faitau le Tusi Paia pe auai foʻi i le faiva. O le māfuaaga, e mafai foʻi e tagata faafiaamiotonu ona faia na mea. Peitaʻi, ia tatou faia na vala ma ola e ōgatusa ma tapulaa a Ieova ma faia ma le faanaunauga saʻo so tatou sao i le tapuaʻiga mamā. O le faia faapea, ua tatou ulu atu ai i le mea e sili ona paia, o le faatulagaga lea o le tapuaʻiga mamā iā Ieova. Ia tatou matuā faatāuaina le faaeaga tautele ua tatou maua. Ia tatou faia le mea sili e faaāta atu ai le mamalu o Ieova, e ala i le ola e ōgatusa ma ana tapulaa maualuluga.
^ pala. 2 I le 1932, o le taimi muamua lea na taʻua ai i le lomiga lona lua o le tusi Vindication, o valoaga uma o le Tusi Paia e faatatau i le toe faafoʻisiaina o tagata o le Atua, e iai sona faataunuuga i aso nei, ma e lē faasino atu i le Isaraelu faaletino ae o le Isaraelu faaleagaga. O na valoaga o loo faatatau atu i le toe faafoʻisiaina o le tapuaʻiga mamā. I Le Olomatamata o Mati 1, 1999, na taʻua ai o le malumalu na vaaia e Esekielu, o se valoaga e faatatau i le toe faafoʻisiaina o le tapuaʻiga mamā, ma e iai sona faataunuuga faaleagaga a o faagasolo aso e gata ai.
^ pala. 6 O lenei taʻutinoga e faasāina ai se alii ma se tamaʻitaʻi ona iai na o i laʻua i se potu seʻi vaganā ua tatalaina le faitotoʻa, pe seʻi vaganā foʻi o i laʻua o ulugalii faaipoipo po o ni tauaiga vavalalata. A o faagasolo tausaga, sa avea le faitauina o lenei taʻutinoga o se vaega o le tapuaʻiga a le aiga Peteli i taeao taʻitasi.
^ pala. 13 O le faaaogāina o le tapaa e aofia ai le ulaina, lamuina po o le totōina foʻi.
^ pala. 27 O se faaaʻoaʻoga, tagaʻi i le mataupu e 32 o le tusi Ia Faalogo i le Faiaʻoga Sili; faapea le Ala Mai! o Ianuari-Mati i le 2008, itulau 20-27.


text:
Toe galulue tagata matutua to’a 72 na vaea
O le Aso Gafua o le vaiaso fou lea ua faamoemoe e toe fo’i ai le to’a 72 o tama ma tina matutua na faamuta i le lua vaiaso talu ai le polokalame sa galulue ai, ina ua talia e le malo tele le talosaga a le Faatonu o le Ofisa o Tagata Matutua (TAOA), mo se avanoa e toe faaauau ai ona galulue nai tama ma tina matutua i le polokalama mo le isi tausaga atoa.
Na faamaonia mai e le Faatonu o le TAOA i le Samoa News lea tulaga ina ua fesiligia o ia i le taeao ananafi.
Saunoa le afioga Faafitu Pita Tauanuu e faapea, o le vaiaso na te’a nei na tuuina atu ai sana talosaga i le Ofisa o le malo tele, lea o lo o faatupeina mai le polokalama o lo o galulue ai le silia i le toa 3,000 o tagata matutua, mo se avanoa e toe galulue ai le toa 72 o tama ma tina matutua ua lua vaiaso talu ona faamalolo, ina ua latou ausia taimi faatapulaa mo le polokalama.
“O se tala fiafia lenei mo nai tama ma tina matutua, ina ua talia le talosaga e toe faaauau ai la latou tautua i le polokalame mo le isi tausaga atoa,” o le saunoaga lea a Tauanuu.
E fetaui lava le taunuu mai o lenei tala fiafia mo nai tagata matutua, ae faatulaga loa e le afioga i le alii Senatoa ia Velega Savali Jr le iloiloga a le Komiti o le Faagaioia o le malo i le taeao nei, e fesiligia ai nisi o mataupu o loo fia malamalama ai le atunuu, e aofia ai ma le mataupu i tagata matutua ua faamalolo mai a latou galuega.
O le itula e 9:30 i le taeao nei lea ua faamoemoe e iloiloina ai e le Komiti a le Senate le mataupu a le TAOA, ma ua faamoemoe o le alii faatonu ia Tauanu’u lea ua faamoemoe e molimau i lea iloiloga.
Saunoa Velega o ia o le taitaifono o le komiti, e fia malamalama le komiti i le mafuaaga ua ala ai ona faamuta le tautua a i latou e toa 72 sa galulue i le polokalame, ae fia foi se tupe e manaomia ona totogi ina ia mafai ai ona toe faaauau le tautua a i latou ua vaea.
O le agaga o le alii Senatoa o Velega, afai e manaomia e le TAOA se isi tupe ina ia mafai ai ona faaauau le tautua a i latou ua faamalolo, o le a taumafai le Fono e saili se fesoasoani mo latou nei.
“E le tatau ona tulai mai se tulaga faapea i le polokalame a tagata matutua, aua e le o ni tupe tetele o loo latou maua, peitai afai ua faamuta, o lona uiga ua aafia foi nai o latou aiga,” o le saunoaga lea a Velega.
Saunoa Faafiti, o le polokalame e taua o le Title IV lea o loo galulue ai le silia i le 3,000 tagata matutua i le TAOA, e na o le 48 lava masina le umi e galue ai le tagata i le polokalame ma faamuta, ona tuu lea o le avanoa i isi tagata o loo i luga o le lisi faatalitali latou te faatutumuina avanoa o i latou o le a malolo.
Ina ua faalauiloa e le TAOA le faamalolo o i latou e toa 72 i le lua vaiaso talu ai, na folafola mai ai ma le toe faatutumuina o avanoa nei mai ia i latou o loo i ai i le lisi faatalitali, peitai na saunoa Faafiti, o le a leai ni avanoa e faatutumu aua o lea o le a toe foi i latou na vaea i a latou galuega sa galulue ai.
O nisi o galuega sa galulue ai i latou nei e aofia ai le aoaoina o fanau aoga i le gaosia o mea taulima, lalagaina o fala, ili, taulima ma isi lava ituaiga galuega taulima, aemaise ai foi le aoaoina o fanau aoga i le aganuu a Samoa.
O le taeao nei i le itula e 9:00 ua faamoemoe e feiloai ai le Ofisa o le TAOA ma tagata matutua uma sa faamalolo, e faailoa i ai le tala fiafia e uiga i le toe faaauauina o le polokalame.
Ina ua fesiligia e le Samoa News nisi o tagata matutua i le aso ananafi e uiga i le toe faaauauina o le polokalame, o isi sa le talitonu ae o isi sa na o le sioa ua le mau gagana.
“E mo’i lau tala alii Samoa News,” o le tala lea a le isi tina matua sa vaea mai i le polokalame ina ua fesiligia e le Samoa News i le aso ananafi.
“Faafetai pe afai o se tala lena a le matou faatonu, ou te tau le alu foi la i le fono taeao (nei) aua o lea ua maua le au o le paipa, faafetai ua tali mai le Alii i talosaga,” o le tala fiafia lea a si tina lea.